text:
FURLANS, DIGJITAIT FURLAN - CABLÂT & CONTENT. Blogstars daspò dal boom
Sul numar prime o vevi fevelât dai blog furlans in marilenghe, dulà che no si môf cuissà ce, chest colp us segnali il câs di trê di lôr fats di furlans in lenghe taliane. A son nassûts tai ultins timps, dopo dal boom di Facebook che al à puartât a une riduzion dal numar di blog, come che o disevi simpri tal toc stât: screâts in timps dopo de grande espansion, duncje, a àn cjapât distès un biel sucès.
Il prin al è Il perbenista un blog che al fevele di politiche massime di Udin e de regjon. Il stîl al è dispès gjornalistichementri sore des riis, ma al à il mert di fevelâ in maniere, ancje polemiche, di cantins che tai media tradizionâi a son tratâts in maniere plui inzessade o ignorâts. Po dopo, se cualchidun al à alc di dî, i coments a son vierts: repliche e critichis, duncje, a son garantîts. Il ledrôs de medaie dai coments libars al è che si cjate un tic di dut. Nissun lu dîs, ma lu lein ducj.
Tal blog machetiseimangiato si fevele di cusine, invezit. La blogarine in cuestion e je une furlane che e je a stâ a Rome. Rossella, cussì si clame, lu à vierzût daûr de sô passion pal fâ di mangjâ e a un ciert pont, sburtade di une vecje filastrocje furlane (chê dal jeurut), si è metude a proponi cualchi ricete di chenti. Il sucès al è stât grandonon, tant che cuant che e à inviât un “contest” (un concorsut) invidant i letôrs a cogâ i cjarsons, ben 51 di lôr a àn partecipât cogant e fotografant il risultât de lôr interpretazion de ricete dal tipic “prin” cjargnel. Stant il grant sucès, Rossella e à fat su un e-book (libri digjitâl) che al è discjamabil o consultabil dal so blog. La esperience i à coventât ancje a jê par riscuvierzi il Friûl e scrutinâ miôr lis sôs particolaritâts culinariis che jê par prime, di furlane, no cognosseve gran (un classic che nol vâl dome pe cusine).
Dibattito morsanese al è invezit un blog coletîf fat sù di un trop di blogarins di Morsan di Strade che a son a stâ sedi tal paîs, ma tancj di lôr fûr pal lavôr, sedi in Italie che tal forest. La base di partince e je locâl, i post a tachin disint «vuê pai bars di Morsan si fevelave di…» par intindi che par internet si fâs chel che si faseve une volte pai ambients: i discorson e i argoments che dopo a deventin “opinion publiche”. Partint di chel, tal blog si fevele di dut: politiche, temis internazionâls, economics e di costum. Il difiet al è che, massime pe politiche, no je une vision pardabon “glocâl” des cuestions: il riferiment a son simpri i partîts talians. Visitis simpri plui in cressite, al è un biel cjanton li che si cjatin sponts interessants ancje par cui che nol è di Morsan.
Insumis la conclusion e je che il blog al è e al reste ancjemò cumò un imprest grandonon pe comunicazion che la rivoluzion digjitâl nus a metût in man.
Il segrêt? Cjatâsi une nichie juste.
Dree Venier


c: text/html

text:
Ecuatôr
L’Ecuatôr al è la circonference massime de superficie di un cuarp celest perpendicolâr al as di rotazion e duncje ecuidistant dai pôi.
La latitudin dal ecuatôr e je 0 e nol à sens, se ci si cjate in corispondence dal ecuatôr, fevelâ di latitudin Nord o Sud. L'ecuatôr terestri al è la linie imagjinarie formade de intersezion de superficie de Tiere cuntun plan perpendicolâr cul as di rotazion terestre e che al passe pal centri.
L'Ecuatôr al divît la Tiere in doi emisferis; chel che al conten il Pôl Nord al ven clamât emisferi boreâl (o emisferi terestri Nord), biel che chel che al conten il Pôl Sud al è clamât emisferi austrâl (o emisferi terestri Sud). Ai ponts metûts sul ecuatôr ur ven assegnade latitudin 0.
L'ecuatôr terestri al fâs part, insiemi cun [[Circul Polâr Artic, Tropic dal Gjambar, Tropic dal Capricorni e Circul Polâr Antartic, dal cinc paralêi di riferiment.
La lungjece dal ecuatôr terestri e je di cirche 40.075,0 chilometris. La distance (gjeodetiche) tra l'ecuatôr e un dai doi pôi al è duncje di cirche 10000 km.
Al ecuatôr il Soreli al è tal zenit dilunc dai ecuinozis e il dì e la gnot a àn simpri une durade cuasi compagne. La fasse ator dal ecuatôr, delimitade dai doi tropics, e je chê che il Soreli, in cierts periodis dal an, si cjate tal zenit.
Al ecuatôr il Soreli al nas simpri pôc prime des 6.00 e va a mont pôc dopo des 18.00; duncje il dì di lûs al dure un pôc plui di dodis oris. Chest par vie de rifrazion de lûs solâr inte atmosfere cuant che il soreli si cjate pôc disot de linie dal orizont.
Dome dal ecuatôr al è visibil dut il cîl, e no son stelis circumpolârs: ducj i astris (lassant di bande la stele Polâr che e reste in pratiche simpri al ferme al orizont) a van a mont.

robotstxt: allowed

filter: keep


text:
LA INTERVISTE - La scomesse dai Cercaluna
Al è il plui zovin a vê vint il Premi Viareggio di un grum di agns a cheste bande: ma Pierluigi Cappello si è fat i vuès atôr pal Friûl zaromai de seconde metât dai agns ’90, cuant che un sodalizi nassût dal nuie cun Paolo Medeossi, Leonardo Zanier, Alberto Garlini, Federico Tavan e il Teatrin dal Rifo al veve animât une compagnie dal dut particolâr, i Cercaluna. L’impresari di chê fradaie al jere il gjornalist Paolo Medeossi: «Jo e Pierluigi – al conte – si jerin cognossûts pôc timp prin ma pal plasê di stâ dongje un cul altri o vìn metût in pîts cheste esperience torzeone che e à fat plui di 50 spetacui tai cinc agns che e je stade in vore». Dal 1996 al 2000 la scomesse dai Cercaluna e je stade chê di creâ dal nuie un spetacul che al les in sene la prime sabide dal mês di Avost inte place di Scluse. «Di li la esperience si è slargjade a tancj puescj speciâi dal teritori. Mi visarai simpri – si impense Medeossi – i spetacui ae fabriche ocupade de Solari a Pesariis, ae lunete napoleoniche a Palme, inte place di Maran o te miniere bandonade di Cludini di Davâr». In dut chest savoltament culturâl «Pierluigi al jere il vêr dinamitart de situazion, chel che al saveve puartâ la poesie tal mieç de int. Al jere za aromai un poete ancjemò prin di deventâlu: al interpretave cheste funzion ancjemò prin di scomençâ a publicâ i siei prins libris impuartants». Une robe e impressionave soredut Medeossi; «la fuarce che e saltave fûr di chest miscliç di inteletuâi difarents par etât e divignince e rivave drete al cûr. E intai paîs alì che o levin la int nus vignive a viodi e e jere une fieste par ducj. Soredut pai fruts». A son passâts dîs agns e Cappello cumò al è un poete di stature europeane: «l’unic displasê al è che par jessi pardabon capît al à scugnût cjatâ a Milan editôrs e gjornaliscj che a àn capît la sô grandece. In Friûl in tancj no si son inacuarts di lui». E cumò? «La sô cjasute di Tresesin e je vuê plui frecuentade dai palaçs dal podê. In timps cussì puars di ponts di riferiment, il poete al reste un model di veretât. E Pierluigi al fâs poesie cun onestât: e la sô autoritât e ven di chest».
WALTER TOMADA


text:
ATUALITÂT - Une vite pal Friûl
Martars ai 19 di Otubar Gianfranco D’Aronco al varà di soflâ 90 cjandelutis, ma al à dut il flât e la grinte che a coventin. E nol sarà di bessôl. Il Comitât pe autonomie e pal rilanç dal Friûl al à inmaneât, insiemit a lis istituzions, une fieste di complean meritevule par chest «pari» dal autonomisim furlan. A Udin, li dal Salon dal Consei di Palaç Belgrât, si davuelzarà une serade in so onôr dulà che a cjaparan part autoritâts e dute la int che e à voie di saludâlu.
D’Aronco, di fat, al è nassût tal 1920 e, za tal 1947, al è stât un dai fondadôrs, adun cun Pasolini e Chino Ermacora, dal Moviment popolâr furlan che plui indevant al vignarà cjapât in man di Tiziano Tessitori. Tal stes an D’Aronco al à firmât pal Friûl, cui rapresentants di Val di Aoste, di Trent e dal Sud Tirôl, la «Declarazion di Desenzan» pe metude in vore des autonomiis regjonâls previodudis de Costituzion.
LA SÔ BATAIE PE AUTONOMIE_Tai ultins sessante agns D’Aronco al à simpri puartât indevant cun fuarce la sô bataie pe autonomie dal Friûl. Aromai storiche e je deventade la sô opare, in trê volums une vore curâts, «Friuli, Regione mai nata», dulà che si conte lis vicendis che, tal dopo vuere, a àn puartât ae nassite de Regjon Friûl-Vignesie Julie cun cjâf lûc Triest, impen de Regjon Friûl, cun cjâf lûc Udin.
Oltri che furlanist, D’Aronco al è ancje un grant critic leterari, massime di leterature furlane, e al è stât professôr universitari di tradizions popolârs e filologjie romanze a Padue e a Triest. Cun di plui, al à diret cetantis rivistis tant che «Il tesaur» (1949-64); «Quaderni del Tesaur» (1957-61); «Tradizioni» (Padova 1962-64); «Studi di letteratura popolare friulana» (1969-73); «Ce fâstu?» (1979-87); «Iulia gens» (1963-65).
Te serade che i è stade dedicade e che e tacarà a lis 17.30, moderade di William Cisilino, a pandaran i lôr auguris al professôr: Roberto Dominici e Arnaldo Baracetti dal Comitât pe Autonomie e pal Rilanç dal Friûl, Elio De Anna, Assessôr de Regjon autonome Friûl-Vignesie Julie, Pietro Fontanini, President de Provincie di Udin e de Comunitât des Provinciis Furlanis, Furio Honsell, Sindic dal Comun di Udin, Cristiana Compagno, Retôr de Universitât dal Friûl, Lorenzo Pelizzo, President de Societât Filologjiche Furlane, Lionello D’Agostini, President de Fondazion CRUP, e Geremia Gomboso, Segretari dal Istitût Ladin Furlan «Pre Checo Placerean».
Valentina Pagani


text:
EDITORIÂL - L’inteletuâl furlan e la fuarce dal cûr
La nestre cuviertine e je un ricognossiment al poete furlan Pierluigi Cappello. A la sô bravure, a la sô grinte, a la sô voie di vivi, al so amôr par il Friûl. O cognòs Pier di tant timp, la sô liriche mi veve fulminât fin dal principi, ma ancje la prose le cjatavi plene di rigôr e armonie. Mi visarai simpri di cemût che al jere rivât a sintetizâ la storie dal Friûl pal spetacul dai «Cercaluna». Di chel toc di teatri al pues vignî fûr ancjemò un test scolastic di grant nivel. E o ai di dîi graciis par vê vinçût il premi Viareggio, par cont di dut il Friûl. Di vê dimostrât che o sin tiere di poetis e che un popul cence poesie o al è malât o nol esist.
Ma Cappello nus fâs un altri regâl, nus permet di slargjâ il voli su la part dal inteletuâl tal Friûl di vuê.
Intant cheste figure e je cambiade tal cors dai agns: se tal ’900 al jere sempliç savê cui che al podeve jessi incuadrât cun cheste muse, (il mestri, il professôr, l’artist, il critic di art e vie indenant), tal dì di vuê al devente plui dificil. Al somee che ducj a podedin considerâsi cussì. Al baste lâ al Grande Fratello, fevelâ di cuatri monadis che tu finissis sui gjornâi, a fâ l’opinionist.
No je plui duncje la distinzion tra lavôr manuâl e inteletuâl che e fâs la diference, e alore cui sono i inteletuâi e, soredut, chei furlans?
Si podarès dî chei che a studiin, e che, po dopo, de lôr esperience a rivin a fâ un struc di pinsîr che al è pussibil pandi in mût no setoriâl. Par fâ un esempli: Sergio Cecotti al è un fisic teoric, ma al pues dî la sô su tancj argoments, in maniere adate. Un altri esempli ancjemò: Maniacco e Sgorlon a jerin scritôrs che tes lôr oparis no si son sierâts dome suntun argoment specific, ma a son intervignûts sul mont e su la vite.
Pre Gilberto Pressac al jere un espert di musiche, ma cjalait su trops argoments che al à scrit.
Cualchidun al dîs che in Friûl il vêr inteletuâl organic, par dîle cun Gramsci, al è propit il predi. E la storie i da reson, al bastarès nomenâ Biasut, Marchet, Placerean e, insom, Beline.
Chê altre figure no pues no jessi che Pasolini, une vôs isolade in Friûl, refudade dai siei compagns di chenti, sopuartade di chei forescj, ma cussì fuarte di jessi profetiche.
Ce che nus à lassât il poete di Cjasarse e je ancjemò la fonde par il pinsîr di un Friûl braurôs dal so particolarisim, des sôs lidrîs. No dome lis poesiis, la academiute, ma il pinsîr politic su la autonomie.
Tal volum «Trilogjie tormentade» propit pre Toni si domandave il parcè che Pasolini a un ciert pont al veve finît di scrivi par furlan. «Finide un part di vite, la scuvierte di une dimension plui grande par podê jessi let e cognossût, la fuarce dal palaç roman?» Dutis domandis che Beline nol à rivât a rispuindi. Figurâsi jo.
Dome che o sai une robe e o speri intune altre.
Che Cappello al continuedi a jessi l’inteletuâl, onest e franc, che al è cumò, che al continuedi a scrivi e pensâ par furlan, cence suditance viers nissun. Po dopo la vite le decît ognidun par so cont, ma Pier, visiti che il Friûl al à bisugne di poetis. E tu tu sês un grant poete furlan.
DREE VALCIC


text:
ATUALITÂT - La “None” e va indevant
Intai ultins vincj agns i Fogolârs in Argjentine a son stâts testemonis di une tindence di slontanament di dute une gjenerazion che si pues clamâle «intermedie» par fatôrs che a son stâts diviers. Intal stes timp e à proliferât une vore di materiâl di leture e audiovisîf prodot par furlan, che nol è stât viodût sedial parcè che chei che a podevin leilu no jerin plui, o che pe mancjance di spazi nol jere facil di jessi consultât,.
Doi agns indaûr, il nestri cjâr president Emilio Crozzolo al à vût la preocupazion di sistemâ dut chest materiâl par podê mostrâlu intune biblioteche. Par fâ chest, al à rivât a otignî un contribût de Provincie di Udin, midiant dal ent «Friuli nel Mondo». Magari cussì no, par un incident capitât intal mes di Jugn, Emilio nus à lassât, ma il progjet al è lât indevant.
La biblioteche de Famee furlane di Buenos Aires (420 socis) e varà 1200 libris (la plui part par talian), rivistis ma ancje imprescj multimediâi pe comunicazion di vuê (un projetôr HD e un computer, Internet e une videoteche cun diviers DVD): lûc dulà puartâ indevant lis nestris lidrîs cui gnûf imprescj che nus permetin di continuâ a fâ i nestris cors di lenghe furlane e cognossi la nestre storie.
Chê biblioteche che vuê si à bisugne, no je la stesse che e coventave agns indaûr. Parcè che vuê, e scuen jessi cun di plui une nâf che nus puedi puartâ tal Friûl, o miôr, che e puedi puartânus il Friûl dongje, cu la sperance che al servissi a dutis lis gjenerazions par tirâ dongje chei che a son l’avignî e continuâ il percors tacât ai 6 di Novembar di 1927, cuant che la prime comission e meteve adun nons come Baseggio, Rimati, Caligaro, Ventruscolo, Ridolfi, Cattaruzzi, Del Negro, Di Gaspero, Mattiussi e Tinunin. Intes primis riunions che si davuelzevin li de sartorie di Atilio Conte a cirivin di cjatâ une sede proprie, cjatade l’an dopo. E nasseve cussì «La None dai Fogolârs»: il prin Fogolâr fûr di Italie.
(Eduardo Dino Baschera)


text:
CULTURE - Slovenka Skupnost a pro dal furlan
La cuistion dai tais dai finanziaments a lis trasmissions di emitentis privadis e à vût la atenzion no dome di cui che al lavore tal cjamp de lenghe furlane. Il prin at concret al è stât chel dal conseîr regjonâl de Slovenska Skupnost / Union Slovene, Igor Gabrovec che al à presentât une interogazion al president de Regjon là che si domande ae aministrazion regjonâl di rindi cont di cheste situazion e di proviodi a superâle. Un at che al dimostre che e esist une solidarietât reâl tra cui che si bat pai dirits dai slovens e cui che si bat pai dirits dai furlans. Ancje il conseîr regjonâl di IdV Enio Agnola al à denunciade la dificil situazion leade a cheste riduzion finanziarie.
(REDAZION)


text:
CULTURE - LA FABRICHE DAI… LIBRIS. Catarine Percude, “Lis striis di Gjermanie”
«Quasi tal miez del canâl di S. Pieri, parsore la ville di Cercivint, si viôt une montagne verde che i dìsin la Tenchie. Là sù in alt al è un biel pradissit in forme di chiadin, dulà che jè vôs che vignìssin une volte a ballâ lis striis di Gjermanie. E’ capitàvin ogni joibe, la mattine a buinore, prime che sunàssin dì lis chiampanis di S. Nicolò di Paluzze. Vistudis a blanc, cun t une velette rosse sullis strezzis biondis ingroppadis su la cope come une brotule di chianaipe, sintadis sun t une file di nuvulutis d’aur e d’arint, svolàvin jù vongolant di montagne in montagne fin dulà che nass la Bût».
Cussì e scriveve, un secul e mieç indaûr, Catarine Percude (1812-1887), la vôs plui alte (parie cun Federico de Comelli) de prose furlane dal Votcent, intal incipit de sô conte salacor plui biele, Lis striis di Gjermanie. La «contesse contadine», sicu che e je stade clamade, e fo une personalitât une vore interessante pai siei timps. Nobile che no si tirà mai indaûr cuant che i tocjà di mandâ indevant la tiere di famee (in chel di S. Laurinç di Manzan). E, intal stes timp, persone studiade, plene di interès, tant di vê une corispondence seguitive cui inteletuâi de epoche: Francesco Dall’Ongaro e Carlo Tenca e rapuarts culturâi cun Aleardi, Carducci, Valussi, Tommaseo. E di dedicâsi a la scriture, robe no facile par une femine in chei timps. E cun di plui, a la scriture in lenghe furlane.
La sô prose e je vualive, sclete e frescje, sicu che si pues preseâ inte citazion culì par sore. Là che leiende e mît a nassin de osservazion rigorose de nature e des sôs manifestazions.
Bindo Chiurlo al à vût scrit di jê: «l’inspirazion intime e concentrade e passe intal stîl e intai sunôrs, pe aderence strete de forme al pinsîr, pe cuasi assolude perfezion de lenghe e dal stîl». E Amedeo Giacomini al cjatave in jê «une gracie, des voltis ruspie, ma plui dispès maliconiche, un pudôr dai sintiments che al somee tipic des feminis furlanis di ogni timp, un sens dal dolôr e dal rispiet di se vonde inimitabii».
Se Catarine e rapresente lis feminis furlanis di ogni timp, ancjemò plui di marcâ al è il fat che une di chestis feminis e vedi cjatade la voie, la vene e il talent di scrivi. Cuasi di inventâ la prose furlane.
Laurin Zuan Nardin


text:
ATUALITÂT - Letaris
Precisazion
O vin ricevude cheste precisazion (par talian, ndr) dal President dal Ordin dai Gjornaliscj dal F-VJ, Pieri Villotta intervistât sul numar di Setembar 2010.
O ringracii pe interviste e pal biel ritratut a lapis (compliments a Gianni Di Lena), ma cul riclam in prime pagjine no i sin. No dome no ai mai dit «Il Friûl e Triest? Miôr separâts», ma nancje no lu pensi. O pensi invezit, e chest al è ancje te interviste, che lis dôs conurbazions di Udin e Triest a podaressin costituî dôs areis metropolitanis difarentis te regjon, ma chest al è il contrari de separazion. La regjon Friûl-Vignesie Julie e je cence dubi «juliane» començant di Forum Julii, che plui «julian» di cussì no si pues; al stone in câs chel «Vignesie» che Graziadio Isaia Ascoli, inventôr di cheste denominazion, al voleve cjapâ dentri dute la zone adriatiche storichementri apartignude a Vignesie, vuê slovene e cravuate che nô no si insumiìn dal sigûr di rivendicâ. La Vignesie Julie e jere sûr de Vignesie Euganie e de Vignesie Tridentine. Vuê se tu vâs a Trent a fevelâ di Vignesie Tridentine ti fasin cori, se tu vâs a Vignesie a fevelâ di Vignesie Euganie no san nancje ce che e je.
E je restade, rivoc dal clime invelenât dal secont dopo vuere sul confin orientâl, dome la Vignesie Julie. E murarà cui ultins esui.
Ma un cont a son i nons des regjons e un cont e je la sostance. Cheste regjon no pues dividisi, pene la dissoluzion e la pierdite di ogni «specialitât».
Par chest no ai mai pensât a «separâ» Udin di Triest, in câs che a coltedin ognidune lis sôs specificitâts e lis sôs vocazions. Une regjon e baste e e vanze.
Mandi, Pieri.
AL RISPUINT DREE VENIER:
A coventaressin plui acuilis e mancul paveis
Cuant che nus è rivade in redazion cheste rispueste o vin tirât il flât: «ah bon, dut al è tornât normâl!». Pieri Villotta, di fat, nus jere someât un rivoluzionari che, biadelore libar di fevelâ, al diseve fuartis robis furlanistis e o jerin restâts. Dal sigûr, o vin stracapît noaltris e i domandìn scuse. Ma pensait che lu vin fat ducj, parfin il nestri diretôr che nol è di prin pêl. Al à di jessi stât parcè che te interviste Villotta al pant cun braùre di jessi un dai fondadôrs dal Moviment Friûl e subit dopo nus dîs che TS e Friûl a son dôs realtâts diviersis: nô alore o vin fat un plui un. Tal simbul dal MF, di fat, e je une biele cjartute dal Friûl, Friûl propit: cence Triest e cun Sapade e il Mandament di Puart zontâts.
Par chel che al rivuarde la separazion de Regjon e la specialitât, cu la riforme federâl – metìn par assurt che si fasile in maniere serie – al varès di cambiâ dut, ma se par prins cierts furlans a vuelin par fuarce stâ cun Triest o sin malmetûts.
Dree Venier
________________________________________________________________________
Su Friuli.doc e Gusti di frontiera
Cjarissim Diretôr,
o ai let il so editoriâl dal n. 9 de Patrie e mi cjati in plen acuardi cun Lui ma o volevi meti dongje ancje lis mês considerazions che a son:
Friuli doc e dopo Gusti di frontiera a son manifestazions enogastronomichis che no visiti plui parcè che no condivît. Parcè che mi soi cjatade sintade intai marcjepîts sporcs. Stesse identiche robe mi à sucedût a Gusti di Frontiera.
Ma chest an a Gusti di Frontiera o ai cjatât un articul sul Friuli te pagjine dal Isontino dulà che, e jere ore, a scomencin lis protestis di bande dai partecipants, un dai plui rapresentatîfs che al è il Centro tradizioni di Borgo San Rocco (scrit rigorosementri par talian ancje se al è il Borc storic plui furlan de citât e ricognossût come tâl di ducj e dulà che o soi a stâ) par bocje dal so president Paolo Martellani al scrîf: «Ormai l’evento è diventato una chiassosa fiera come tante altre, non valorizza più il territorio, ed i partecipanti arrivano un po’ da tutti i paesi. A questo punto la nostra presenza non è più qualificante».
Ancje la promozion sui media e je scjadinte e di bas livel, la Rai regjonâl-triestine e à nomenât Friuli.doc dopo Pordenonelegge che al somee che e vedi un sucès strepitôs, vino dome di promuovi il mangjâ e bevi? E i furlans che si interessin di culture pluitost che a implenâsi? Che cheste e sedi la solite politiche dai conseîrs regjonâi e locâi che nus passin par bevûts e amants dal folclôr?
Isa Dorigo, Sportel pe lenghe furlane de Provincie di Gurize
AL RISPUINT DREE VALCIC:
Preseade Isa Dorigo,
o pues condividi che i moments di agregazion no varessin di jessi dome di folclôr e mangjâ e bevi. Ma no si à di trai cuintri dut e ducj. Propit parcè che o condividìn la linie di partî dal bas, ancje chest an (il secont consecutîf) midiant de atenzion e sensibilitât de Provincie di Udin, o vin vude la pussibilitât di jessi presints a Friuli.doc par proponi la nestre riviste, adun cu lis publicazions di Glesie Furlane.
Acusâ i organizadôrs che cierts events a son dome «sporc e implenâsi» al è sul stes plan di cui che al acuse i furlans di jessi «bevûts e amants dal folclôr».
O preferìn dimostrâ cui fats che il Friûl al à un patrimoni che nol è dome enogastronomic (che dut câs o preseìn une vore) e par chest o continuìn mês par mês a fâ cognossi la nestre vore sul teritori, tal mieç de int.
Cu la sperance di podê dimostrâlu ancje a Gurize, o ringrazìin chi ducj chei che nus àn dât bon acet ta chescj mês par presentâ la nestre riviste.
Dree Valcic


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 29 giugno 2012
Signoraggio
Chi la spiegazion: Il signoraggio bancario spiegato a mio figlio
martedì 26 giugno 2012
"La sensale di matrimoni"
La serade culturâl, inmaneade de Aministrazion comunâl di Sedean in colaborazion cu la UTE di Sedean e cu la partecipazion de Compagnie de UTE di San Vît dal Tiliment “Gli Improbabili”, e vignarà fate
La jentrade e je sore nuie cun ufierte libare che e vignarà indreçade aes popolazions de Emilie danegjadis dal taramot.
domenica 24 giugno 2012
Elenc insegnants di furlan
"L’iscrizione nell’Elenco regionale costituisce condizione necessaria per svolgere attività di insegnamento della lingua friulana nonché per esercitare la funzione di coordinatore di rete."
La domande di iscrizion e à di jessi presentade jentri il 13 di Lui.
Viôt dutis lis informazions chi.
martedì 5 giugno 2012
scree de mostre "A disevin che in chel mulin..."
La mostre e met adun 80 ilustrazions, sù par jù, che a contin, par mieç des imagjinis, i mîts e lis leiendis furlanis.
La mostre e restarà vierte pe int ogni domenie dai 17 di Jugn ai 29 di Lui des 15.30 aes 16.30 in concomitance cu la vierzidure di domenie dal Mulin di Rivis. La jentrade e je libare.


text:
Il podestà Albino Coidessa e l'autonomie dal nesti comun
Il 1928, chenti, nol è stât dome l’an dal prin taramot dal vincjesim secul. Ma ancje l’an là che il comun di Cjavàç al a riscjât di jessi cancelât.L’idèe i vignì al On. Di Caporiacco, pressident da “Federazione Friulana degli Enti Autarchici”, forsit soflât dai sorestants di Tumieç. L’obietîf di cheste pensade al ere chel di creâ un gnûf comun metint insieme Cesclans, Mena e Somplât, cun Tarnep e Dales, par sfrutâ miôr la economie turistiche dal lâc, lassant po Cjavàç al comun di Tumieç. Il progjet dut câs nol lè in puart pe fuarte oposizion dal podestà d’inchevolte, Albino Coidessa, che cun l’aprovazion di dutis lis frazions, al fasè fûc e flamis par difindi il so comun. A son passâts i agns, ma la tentazion da part di tancj sorestants forescj di considerâ il nestri teritori come une braide a disposizion dai lôrs desideris a è simpri stade fuarte. Par esempli,stant dome a ce che si è savût, tun prin moment, si veve pensât a Cjavàç pes gnovis presons di Tumieç, e il COSINT al veve proponût di fâ te nestre campagne un aereopuart lunc 2 km. Par fortune chestis propuestis a vevin cjatât subit un no clâr e convint seti da part des aministrazion comunâls, che de popolazion. Parcè che se di une bande al è just colaborâ tra comuns di cà e di là da l’âga, come che si è fat par esempli cu la costruzion dal puint di Davons che chest an ch’al ven al fâs 100 agns, di chealtre bande a son principis tanche le autonomie comunâl e la tutele dal so teritori , dulà che nol è nancjûe di metisi a discuti.
Al dì di vuei,magaricussìno, la nestre autonomie comunâl a sta lant al mancul. Par esempli, a ‘nd’è aministradôrs che invessit di batisi par tornâ a vei la gjestion comunâl sui acuedots e la depurazion des aghis, a spessèin a dâ su dut a Carniacque, che però a domande ai citadins boletis che a son plui dal dopli di ce che a pajavin te gjestion comunâl. Cun di plui, il passàç cun Carniacque al a compuartât une pierdite secje pes cassis comunâls. Difat, i nestris implants, fats dopo dal taramot, no vevin dibisugne di spindi trop in manutenzion, dimût che dut ce che al vignive incassât al restave al comun pes sôs dibisugnis. E par fâ un’altri esempli, ancje l’idèe di metisi cu la Concje Tumiecine a sta ridusint, an dopo an, la nestre autonomie comunâl. Plan planin, a Tumieç si infuartìssin la direzion e l’aparât burocratric, e ta chei altris comuns a càlin servizis e personâl.Il vice sindic Brunetti Vito al a domandât plui voltis di fâ un pôs di conts par viodi se a è e dulà che a è la convenience pal nestri comun. Dibant. Tal municipi di Cjavàç a lavorin ormai dome une o dôs personis, cui citadins che a fàsin simpri plui fadie a capî che al sucêt lì dentri. E no par colpe lôr, ma semplicementi par ce che no esist une informazion che fasi di leam tra aministradôrs e citadins, che anzit, cuant che a van a domandâ alc, ur pos sucedi ancje di cjatâ cualchidun cu la lune par traviers, e di vegnî maltratâts. E in chest brut clima a cres la distanze tra aministradôrs e aministrâts, a cres la malaplanta da indiference, e a va al mancul la democrazie, bielzà minade cun la elezion direta dai sindics, che a imponin vuei la lôr volontât a conseîrs comunâi dispes ancje lôr disinformâts.Vè alore che al covente tornâ a dai un significât a la democrazie, e a la partecipazion popolâr te vite des istituzions. Vè alore che al covente che lis decisions, almancul chês impuartantis pe vite dai nestris paîs, a setin cjapadis dopo sintût la popolazion, no prin. Alore sì che i citadins di Somplât, Mena Cesclans e Cjavàç a cjaparessin su chê cussience e chê braure che a dan un sens al nestri stâ insieme dentri dal stes comun. Ma lant indavant cussì, ancje se vuei ‘o stin forsit unevôre miôr che tal 1928, stant almancul a di une confidenze che mi a fat l’assessôr Gianni Borghi la dì dal Corpus Domini, tra cinc agns i nestris paîs a deventaran ducj frazions di Tumieç.
Stin in vuaite, alore, paisans, parcè che se a fos pardabon cussì ‘o pierdaressin chê autonomie comunâl, che par difindile tancj sindics e podestàs a àn impegnât lis lôrs miôrs energjiis. Ma stait in vuaite ancje vualtris cjârs aministradôrs. Cun dut il rispiet che a merite la vuestre incariche, ricuardaisi che lis decisions che ‘o cjapàis, a saràn ricuardadis par simpri.
Remo Brunetti


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
sabato 18 settembre 2010
martedì 14 settembre 2010
EUNOM
Simposi pal progjet EUNOM inte Universita^t di Udin. Par insegn^a a insegn^a. Cem^ut che i gnUfs insegnants a àn di jessi prepar^ats par insegn^a une lenghe.
L'ingle^s tant che lenghe francje sì, ma nol baste. L'impuartance des lenghis di confin come il todesc. E tant altri...
Si fevele par furlan, talian, catalan, ingle^s.
E se cualchidun mi jude a instala^ la tastiere furlane su Linux lu ringrazi... o sai o soi imbranade...
mercoledì 8 settembre 2010
RISPUESTIS
Ai sens de 482/99, la scuele e je clamade a corispuindi a la richieste dai gjenitôrs par garantî l’aprendiment dal furlan. Il troi par rivâ a di chel obietîf al jentre te autonomie scolastiche.
2) Puedial un Collegio Docenti decidi di fâ un numar limitât di oris? E fin a tropis oris di massime?
Idem, come sore, naturalmentri intal limit massim dal 20% de cuote di autonomie.
3) Come riferiment o vin cjapât par agns il bando dal progjet regjonâl (40 oris), ma isal cualchi altri document furlan, talian, european che al fevele di timps?
Cul gnûf regolament ai sens de 29/07 a saran dadis indicazions precisis su contignûts e oris, simpri però lassant salve la autonomie scolastiche.
domenica 5 settembre 2010
Sudri
mercoledì 1 settembre 2010
Domande
Se la domande dai gjenitôrs di fâ furlan a scuele e je avonde alte, disìn dal 80 o 90%, ma ancje cence calcolâ il numar di sielte des fameis, jo scuele tropis oris soio tignude a fâ di furlan? Puedial un Collegio Docenti decidi di fâ un numar limitât di oris? E fin a tropis oris di massime? Come riferiment o vin cjapât par agns il bando dal progjet regjonâl (40 oris), ma isal cualchi altri document furlan, talian, european che al fevele di timps?


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
martedì 30 dicembre 2008
Salvans
chest sît di Sandri Di Suald
scuviert par vie di un post di Romanini.
I fruts a diventaran mats cuant che ju fasarai lâ. I stes personaçs viodût suntun libri o sul visôr a son une altre robe. E po chei chi a son propite belonons!
Ancje se o voi mate pai libris.
domenica 28 dicembre 2008
Il Nadâl...
Mi à rivade cheste mail e mi è parude cussì biele che us le passi a ducj, cul permès di pre Nesto.
Bon Nadâl
Us auguri un bon Nadâl cu l'aiût di cheste nativitât che o ai fotografât
a Feagne te glesie di San Jacum, dongje dal altâr de Madone.
Mi à incuriosît il gjal che al cjante su la scjale dai secui, dal timp. Chi
il pitôr lu fâs cjantâ sul cricà dal Gnûf Testament, come che al cjante la
lûs sul cricà di ogni dì, sul so nassi par mieç di une zovine di non Marie
e dal so marît, che i voleve verementri ben.
San Pauli, te letare a chei di Rome al scrîf che lui al è stât sielzût da
Diu a predicjâ il Vanzeli che Jesus, fi di Marie, pa inluminazion vude dal Spirt di Diu, al à puartât a ducj nô, inluminazion che ven dal cîl suntune cjâr misare come la nestre.
O sin invidâts ducj a considerâ cheste realtât, parceche Diu nus ame in Jesus e in Marie, baste che i crodedin che sin soi fis e fradis di Jesus Crist.
Se cjalìn ben il cuadri, su la diestre al è un om, vistût a blanc, simbul de persone di judizi e di sapience, che, di front ae realtât de nassite di une creature da doi che si vuelin ben e de puare int disposte a spartî chel pôc che an cun lôr, al tire ju il cjapiel, segn di riverence, e, tirant ju il cjapiel, al mostre che il Nadâl lu à fat rifleti. Al è lui che al ricêf la iluminazion, lu rint blanc, pûr.
Al è il Nadâl che nus salve!
Ma la grandece dal Nadâl a si ripet simpri cuant che une Marie a parturìs une creature clamade dal amôr insieme dal so Josef; la so creature e je sante e ancje lôr a son sants, par vie de fede, che ju fâs vivi la grandece di un Nadâl che si ripet tal timp dai secui.
O lassi a voaltris di contemplâ cheste nativitât e dutis chês che i nestris
presepis, cu la inventive di ogni autôr, nus fasin viodi; e no si finirà mai di contâle dute, parvie che la realtât da contâ e vivi, e je imense.
Se nus comovin i pastôrs, che àn vude vonde pore a puartâ i lôr donos a une famee che veve in chel moment bisugne, e a van a dute gnot, par che no si nacuarzin i grancj dal timp che ju varèssin tassâts inmò di plui, cirìn di judâsi ancje nô, ancje se di scuindòn, tant il Signor al viôt ancje tal scûr, par un Nadâl di lûs.
Udin, Borc dai crotârs, 2008
pre Ernesto Bianco
venerdì 26 dicembre 2008
Puare 'save!
dal blog di Laura Pozzar.
Jo o ai pôre di jessi mieze cuete.
No par che no vedi cussience di ce che al sucêt,
ma parcè che no salti fûr.
Par esempli o ai viodût ator imagjinis che a banalizin il Nadâl e chest mi fâs mâl, tant mâl, ma o fâs faturone a dîlu. Puare mai me!
mercoledì 24 dicembre 2008
domenica 21 dicembre 2008
BALÂ
O gjiavi chest toc di Pierluigi Visintin scrit sul "Friûl e furlans te historie de ma vie di Giacomo Casanova", parcè che la idee dal bal e de gjonde si lein benon cun chest particolâr moment dal àn (specie se nol plûf!).
Il Gno Signôr che al ven intal mont in ogni moment de nestre vite,
cence che si inacuarzìn,
cumò al torne a nassi e cheste nassite e je gjonde e pâs,
soredut se il puest par fâlu nassi al è dentri di nô.
Si prepare un puestut biel cjalt di amôr par cui che nus stâ dongje, blanc o neri, furlan o triestin,
e si soflii intor il gust che si à di vê vût in regâl la vite, e di jessi come che si è cun dutis lis mancjancis e cun dutis lis cualitâts.
si bale come mats par dute la felicitât che e sglonfe il cûr
e che e scjampe fûr di corse
a marculis,
e no si pues tignî....
venerdì 19 dicembre 2008
Il Web
Chel che mi à dât un pelut di fastidi al è stât che, in particolâr un professor di talian, no si sedi in grât a scuele di insegnâ a chescj fruts cemût orientâsi in chest mont virtuâl
che si mangje la none cun dute Scufute Rosse (viôt in Cjargne ce che al è sucedût)
se un nol à imprescj mentâi par difindisi.
Si critiche Internet cu la voie di eliminâ la rêt
come che si fos podût eliminâ la stampe dai libris o lis conseguencis dal pensîr che la tiere no je intal mieç!
O sin simpri indaûr di secui nô adults! E cussì i zovins a àn di rangjâsi e al è cui che al rive e cui che nol rive.
giovedì 18 dicembre 2008
Il Missus
E je une tradizion de glesie di Aquilee.
Mi plâs di murî (o soi propite furlane!).
E mi plâs cjantâlu cun dute la vôs. Sperìn di no jessi masse stonade!
Une volte però al jere plui biel, cuant che la glesie e jere plene e ducj a cjantavin insiemit...
martedì 16 dicembre 2008
Zovine o vecje
Si è zovins cuant che si fâs une esperience gnove
o une strade gnove
parcè che no si àn riferiments
e magari si va a sbati...!
Da rest,
l'idee di aghe frede,
la pôre di un clap sot il pêl de aghe,
il pussibil fastidi de aghe intai voi,
a frenin
la voie di butâsi
e li
un
al è vecjo
a dutis lis etâts.
Ma nol cjape la pache intal cjâf!
lunedì 15 dicembre 2008
Avilide
Al è dificilon cambiâ par tornâ li che si è partîts.
Bisugne che mi inventi alc.
Cul an gnûf.
Cumò no ai voie.
Cumò o spieti Nadâl,
cu lis zornadis che si slungjin.
domenica 14 dicembre 2008
Vinars...
Tancj a son i volontaris che a Codroip in chescj ultins agns a son lâts a lavorâ in Perù e in Bosnie par cualchi setemane. Par lôr, un Nadâl di pâs cul nestri graziis par chel che a fasin o che a àn fat.
tecnologjie
Par un curicul di tecnologjie pe scuele,
scomençant dal asilo fin ae mediane, si fevele in chest sît di Paolo Gallici che al à coordenât i lavôrs di preparazion par un grup di tutor.
Lis ativitâts par preparâ i curicui pes scuelis in fat di talian, matematiche, storie e gjeografie e tecnologjie a tacaran in dute la provincie dal mês di Fevrâr.
Cuant che si fevele di tecnologjie no si fevele di computer, ma di un discors trasversâl une vore impuartant che intes scuelis si fâs ancje benon. Cumò al è il câs di dâi une dignitât che no à di vê nuie di mancul rispiet a chês altris materiis integrantlis e fasintsi integrâ.
La domenie
Domenie sin stâts a Lignan a viodi ce che al veve fat il timp.
E il mâr al jere li,
nus spietave
cul so lâ e tornâ di ondis.
Lis montagnis insom(p)
e cualchi naturâl toc di len
butât sù de burascje.
Vêr!
Vuê o sin lâts a cirî la tumbare di Merêt di Tombe
intal mieç dai cjamps plens di pocis,
prin che dute cheste aghe e slachi dut.
E al ploveve
parsore di 4.000 agns di storie
e mi vignivin i sgrisui jù pe schene.
Tu sei speciale - sui regâi (3)
Sui regâi (2)
Ma il timp di scoltâ cui che nus fevele,
di judâ cjalant intai voi un che nus cîr,
di mostrâ une biele muse cence dutis lis preocupazions scritis in ogni plee de piel,
di ringraziâ par chel che a fasin par nô,
al vâl plui di un ogjet.
Jo tantis voltis no mi fermi parcè che la persone no mi è simpatiche,
parcè che o ai tantis robis pal cjâf,
parcè che invecit di scoltâ o ai voie di tabaiâ jo,
parcè che o ai simpri une soluzion di proponi, ancje se chel altri nol à bisugne di soluzions, ma dome che tu lu scoltis, che tu tasis un moment.
Ancje cui fruts e je cussì... pôc, simpri masse pôc il timp...
e lôr a àn un dintut che al clope,
un fradi pene nassût a cjase,
i gjenitôrs a vore,
mâl di panze,
chel dongje che ju tormente par sot.
E tantis voltis si dîs "Spiete un moment!"... ancje ai fiis!
Il moment al passe. E dopo o lin a cirî il regâl!
Chest mi soi sintude di scrivi e chest o ai scrit.
venerdì 12 dicembre 2008
Sui regâi (1)
Al è masse dificil ricevi un regâl. Magari chê robe li tu le âs za.
O pûr, no tu le âs, ma no ti interesse nancje di vêle.
O pûr, no tu le âs, ti interesse di vêle, ma no cussì!
Plui dificil ancjemò al è fâ un regâl savint chestis robis. Chel che al ricêf, come te, al à scuasit dut e chel che i covente, i covente secont un so gust e no secont il to.
A mi mi plasarès podê dî a cui che o ai di regalâ alc,
che o darai chei bêçs
a cualchidun che al è inte situazion di cui che nol à guscj,
ma dome dibisugnis...
Però, se un no le pense come te magari si ofint...
O soi cuintri dai regâi.
mercoledì 10 dicembre 2008
Archeologjie par furlan
Un pôc no ti crodin, ma un tic ancje sì...
domenica 7 dicembre 2008
l'ort (2)... il gno.
Se no: desideri di tiere, passion cence disvilup... pudiesis e lacais,
cagocis par sot,
sut e jerbatis,
patatis cul bûs,
furmiis tes fraulis,
gjespis tes rosis dai cocins,
bestiis di patatis tes melanzanis,
cudumars zâi.
E cocis, grandis bielis cocis zalis nassudis bessolis intal ledan...
mercoledì 3 dicembre 2008
L'art da la jeche (1)
Tantis voltis mi capite di programâ la partecipazion a un incuintri, di lâ a une mostre... po dopo al ultin moment, mi romp e o stoi a cjase dantmi de stupide a pene che al è masse tart par lâ.
Mi à sucedût cussì ancje nossere, ma par fortune mi cognòs, e stant che o jeri ancjemò a scuele e duncje "fûr" (di cjase, che di cjâf no covente dîlu!) o soi lade
ae presentazion dal libri di Stiefin Montel.
Il "Manuâl critic pal ort" scrit di un che si intint di tiere di cuant che al veve 20 agns, al à vût preseâts presentadôrs in Pierluigi Cappello, Enos Costantini agronim e Gian Paolo Gri antropolic de Universitât di Udin. La presentazion in une sidrere de Aziende Agrarie Universitarie Servadei.
O ai scuviert che par ort si intint un puest sierât e che purtrop cheste peraule intai antîcs documents e je dome cuant che si fevele di robariis. Da rest nol è, parcè che no si podeve paiâ l'afit cu lis jerbis, ma cun siale e forment. Lis jerbis no duravin, a lavin di mâl a part l'ai e la civole...


text:
- lis compresincis no esistin scuasit plui ni tal timp scuele (une ore cirche par setemane) ni intal timp plen (in cualchi istitût si salvisi ancjemò cun dôs trê oris, ma a son chei che no viodin une compresince) e duncje no si puedin fâ grups: dividi la classe par grups di nivel (recupar e svilup) o gjavâ fûr chei fruts che a àn cualchi dificoltât di aprendiment e/o di compuartament.
- i fruts a son ancje 25 par classe (no si rive nancje a movisi)
- al plûf simpri e si scugne fâ ricreazion intai coredôrs e no si puès cori, ni zuiâ cu la bale (se si movisi di une bande a chê altre bisugne sta une vore atents che no ti metin une manute sot dai pîts intant che tu fasis il pas...)
Il probleme, si lu sa, nol è par chei fruts che a rivin a fâ di dut o di chei che di rif o di raf a àn une famee daûr che ur stâ dongje. Il probleme al è di chei che za a partissin plui planc e che dopo no rivin a stâ daûr. A sburtâ si rive ancjemò cun progjets, cu la passion, cu la voie di fâ e di judâ. Ancje bociant, cuant che bisugne spietâ che un frut si madurissi.
Sperìn di rivâ a fâ avonde...
O sin stâts spes pessimiscj cuant che lis vacjis a jerin grassis. Cumò che a son secjis ce vìno di fâ?


text:
Satelit
Un satelit al è cualsisei ogjet che al orbite ator di un altri ogjet (clamât il so primari). Dutis lis massis che a son part dal sisteme solâr, la Tiere includude, a son sei satelits dal Soreli sei satelits di altris ogjets (par esempli la Lune).
Nol è simpri facil decidi cuâl ch'al è il satelit intun grup di ogjets. Par vie de gravitât, il moviment dal ogjet primari al è ancje lui influençât dal satelit. Se doi ogjets a son a vonde simii inte masse, a son in gjenar considerâts un sisteme binari pitost che un ogjet primari e un satelit; un esempli estrem al è il "dopli asteroit" 90 Antiope. Il criteri gjenerâl par che un ogjet sedi un satelit al è che il centri di masse di doi ogjet sedi dentri dal ogjet primari.
Tal ûs popolâr, la peraule satelit si riferìs spes a un satelit artificiâl, ven a stâi un ogjet fat dal om che al orbite ator de Tiere o di un altri cuarp. Purpûr, i sienciâts a doprin il tiermin ancje pai satelits naturâi, o lunis. Tal ûs gjenerâl, "satelit naturâl" e je la peraule doprade par riferisi a lis lunis.


text:
1915
De Vichipedie, la enciclopedie libare dute in marilenghe.
[cambie] Acjadiments
[cambie] In Friûl
- 24 di Mai - Sul Colorat (Kolovrat), une montagnute sore il paîs di Drencje, mûr Riccardo di Giusto, di Udin, alpin tal bataion Cividât. Al è il prin muart da la vuere.
[cambie] Vie pal mont
- 13 di Zenâr - Un taramot al colpìs a Avezzano, in Abruç; i muarts a son plui di 12.000
- 24 di Mai - L'Italie e jentre in vuere cuintri da l'Austrie-Ongjarie
- 28 di Lui - E tache la ocupazion merecane di Haiti
- 25 di Novembar -Formulazion de teorie de relativitât gjenerâl
[cambie] Nassûts
- 25 di Novembar - Augusto Pinochet militâr, ditatôr cilen
- 19 di Dicembar - Édith Piaf, cjantant francese († 1963)
- 12 di Dicembar - Frank Sinatra, cjantant american († 1998)
[cambie] Muarts
[cambie] Premis Nobel
- pe pâs: no assegnât
- pe leterature: Romain Rolland
- pe midisine: no assegnât
- pe fisiche: William Henry Bragg e William Lawrence Bragg
- pe chimiche: Richard Willstätter


text:
La colonie - 2
2 Il colonialisim culturâl e linguistic in Friûl
Cundut dai proclamis di democrazie e di rispiet dai dirits fondamentâi, ricognossûts ancje a nivel costituzionâl, la ativitât coloniâl e ven praticade ancjemò in dì di vuê, tal cûr stes de Europe. Tes riis che a vegnin si presentaran i elements che a denunziin cun clarece un episodi particolâr di colonialisim: il colonialisim culturâl e linguistic praticât de Italie cuintri de comunitât furlane.
2.1 La invasion veneziane: colonialisim militâr, economic e politic, ma no linguistic.
Il prin episodi di colonialisim in Friûl (centriocidentâl) al è stât chel puartât insom de Republiche di Vignesie tal 1420 e durât fin ae muart de Republiche stesse. In chest câs la ativitât coloniâl e je stade pal plui militâr, economiche e politiche: i storics plui onescj a son dacuardi tal ricognossi che Vignesie invadint la Patrie dal Friûl le à svuedade dai siei podês, pûr lassantle impins tes formis, e à impedît il so disvilup economic autonom, e à doprât il so teritori tant che margjin di sigurece militâr e al plui tant che risierve di cjace o zone boschive par vê il len pes sôs nâfs. La invasion veneziane e à vût efiets ancje sul plan linguistic: la lenghe furlane e à pierdût cualsisei valôr uficiâl (che prime invezit e mantignive, jessint doprade par scrit dongje dal latin e dal toscovenit). Di là di chest però, in gjenerâl fin che al è durât il domini venezian, no si è inviade une sostituzion linguistiche massive e i pôcs episodis documentâts (p.es. Maran, la Bisiacarie) a son plui il risultât di une ripopolazion che di un program di colonizazion linguistiche, ancje pal fat che i stâts de Ete Moderne a vevin mieçs une vore mancul incisîfs su la societât rispiet a chei de Ete Contemporanie.
2.2 Il Friûl sot de Austrie
Il Friûl orientâl, sot de Austrie dal 1500, nol à patît colonialisim, al è restât vincolât al mont gjermanic, cemût che al jere za prime, sot de dinastie dai conts di Gurize, ma cence pierdi la fradilance cul rest dal Friûl. Il so svilup autonom nol è stât impedît, ancje se in gjenerâl, tratantsi di une zone periferiche dal Imperi, nol è stât nancje curât cun atenzion: come in altris bandis dal Imperi Austriac lis riformis a son rivadis tart e dispès a son stadis puartadis indevant cun dificoltâts e coruzion (tant che tal câs des bonifichis de zone di Aquilee). Dopo dai savoltaments de ete napoleoniche ancje il Friûl che al jere sot Vignesie si è zontât, cun dut il Venit e la Lombardie, ai dominis asburgjics: in chescj teritoris, come simpri, la politiche linguistiche imperiâl e je stade pluraliste e tolerante, lis lenghis dai popui dal imperi no jerin discriminadis e perseguitadis. In Friûl in particolâr si à vût di une bande une politiche di inerzie rispiet ae situazion di prime, duncje la posizion dominante dal “talian”, che si jere instaurade tal ûs scrit sot Vignesie, no je stade menaçade; di chê altre bande, ancje cul progredî dai studis glotologjics e de cussience che l’idiome al jere un fatôr fondamentâl di identitât nazionâl, i è stade ricognossude al furlan la dignitât di lenghe, al è stât doprât in cierts câs ancje te istruzion e nol è stât menaçât li che al jere doprât (par esempli tal ûs orâl in ducj i orghins aministratîfs o tal rituâl religjôs).
2.3 La invasion taliane
La unificazion taliane e je stade puartade insom intun ambient ideologjic une vore contraditori: principis monarchics, republicans, liberâi, catolics, laics, federaliscj e v.i. si messedavin e si scuintravin in diviersis proporzions tal pinsîr dai inteletuâi che a sostignivin la unitât de Italie, che ae fin e je stade fate cu la fuarce politiche, economiche e militâr di piemontês e lombarts (e dai lôr aleâts). A dispiet di tantis aspirazions di libertât e progrès, il gnûf Ream di Italie al è nassût e al è restât di implant conservadôr e reazionari e si è fondât su principis nazionaliscj di derivazion francese. La repression des classis popolârs, la vuere teroristiche cuintri de resistence borboniche, la distruzion des pussibilitâts di svilup de Italie meridionâl e des isulis e la concentrazion dal podê economic in Piemont e in Lombardie a son fats storics cognossûts. A son sot dai voi di ducj, ma dispès a son ancjemò dineâts, i fenomens di colonialisim culturâl puartâts indevant tai diviers teritoris dal stât talian unitari e in particolâr in chei là che e jere presinte une minorance linguistiche ben distinte.
Il Friûl, popolât pal plui di int che e fevele lenghis une vore diferentis dal talian (furlan, sloven, todesc) al è un esempli une vore clâr e al mostre cemût che il colonialisim linguistic al ledi daûr dai stes modei di chel economic.


text:
Letare ai Efesins
Letare ai Efesins
Efeso al jere un impuartant centri comerciâl e religjôs de antighitât che si cjatave su la cueste ocidentâl de Asie minôr.
A veve un puart che al jere metût su lis plui impuartantis viis di barat framieç Rome e l'Orient.
A veve ancje un stadi tornât a tirâ sù ai timps di Nerone e un teatri poiât intune concje ai pîts dal mont Pion. Chest al veve i sentâi di marmul e al podeve contignî cirche 25.000 spetatôrs.
Ma il plui grant edifici de citât al jere il templi di Artemide, considerât intai timps antîcs une des siet maraveis dal mont. Tant par dâ cualchi numar al somee che al sedi stât lunc 127 metrots e larc 73. Al veve 100 colonis di marmul altis 17 metrots cuntun diametri a la fonde di 1,8 metrots.
Pauli al jere stât a Efeso almancul dôs voltis e li al à vût mût di incoragjâ i cristians de congregazion locâl, ma al dè ancje testemoneance a ducj chei che al cjatave fasint vuarisions miraculosis tant di convinci ancje efesins a deventâ crodints.
Dât che Efeso a jere cognossude in chei timps come citât dulà che si praticave catramonacje, magjie, astrologjie, adorazion di Artemide, dee da fertilitât; Pauli mentri al jere in pereson a Rome, a si pensà di lôr e par rinfuarçâju ur scrivè cheste letare.
Contignût
Pauli al cjacare che l'Idiu al à in program di fâ une aministrazion mediant la cuâl al varès tirât dongje a Jesus chei sielzûts par vivi cun lui intai cîi.
Cheste aministrazion a varà il compit di gjestî i afârs su la tiere.
Al dimostre che Crist al è l'esempli di lai daûr e par fâ chest bisugne vê une gnove personalitât.
Chest al vûl dî evitâ i discors e compuartaments imorâi e riscatâ il timp e doprâlu par laudâ il Signôr.
Al spieghe po dopo come che si devi mostrâ la juste sotanance.
Al dîs che par scombati cuintri il Diaul, bisugne metisi sù une armadure spirituâl e al spieghe come che je fate.
Utilitât
A si cjatin tancj consei su come compuartâsi inte famee par ogni component, om, femine, fîs e ancje inte congregazion cui fradis.
Studiant cheste letare a si po capî ce stamp di personalitât che plâs al Idiu.
O rivin ancje a capî ce che al è il "sacri segret" che si cjate scrit inte Biblie, ven a stâi il fat di ce che l'Idiu al à provedût par tornâ a puartâ la pâs e l'unitât su la tiere.


text:
Tina Modotti
Tina Modotti (Udin, 17 di Avost 1896 – Citât dal Messic, 5 di Zenâr 1942), fotografe e revolusionarie furlane, nassude a Udin e emigrade in Americhe, e je considerade tra i plui impuartants fotografs dal Nûfcent.
Tal Zugn dal 1913 lassà il Friûl e il lavôr in fabriche tessile par lâ dal pari che al jere za a vore emigrât a S.Francisco in Americhe. Ancje là vie e je stade a vore intune fabriche tessile e e à tacât a fâ teatri.
Tal 1918 si sposà cul pitôr Roubaix "Robo" de l'Abrie Richey e a lerin a stâ a Los Angeles par podê lâ miôr daur al mont dal cine. E scomençà tal 1920, cul film The Tiger's Coat, dulà che e vignì cognossude e plasè un grum pal so jessi fassinôs. Cognossè il fotograf Edward Weston, di lui e deventà la sô modele e daspò la sô amante. Il so om Robo al lè a stâ tal Messico, cuant che jê e rivà a Città del Messico lui al jere za muart par colpe de vuarvele (9 febbraio 1922). Tal 1923, e tornà te capitâl dal Messico cul so amì Weston e un dai soi cuatri fiis.
Modotti e Weston, par vie dal lôr lavôr di ritratiscj, cognosserin subite cul mont politic dai esiliâts e dai rapresentants dal Partît Comunist. Dal 1927 iscrite al Partît Comunist Messican e tacà a publicâ lis sôs fotografiis sul gjornâl El Machete. E veve tacât a cognossi la fotografie cun so barbe Pieri a Udin, cun so pari che a a San Francisco al veve un studi. Ma e fo cun Weston che il so livel artistic e deventà pardabon alt e ricognossût. Cun Weston e tignì un negozi di ritrats a Citât dal Messico e àn vût publicât intun libri, Idols Behind Altars di Anita Bremmer, fotos cjapadis ator pal paîs.
Tal Dicembar dal 1929 e fo parade fûr dal Messico sot une fâlse acusazion e lè a stâ prime a Berlin e daspó in Russie a Mosca dulà e lavorà pe polizai segrete ator pe Europe. Dal 1936 al 1939 cun Vittorio Vidali (cui sorenons di Maria e Comandante Carlos) a jerin culis Brigadis Internazionâls in te vuere de Spagne. Finude la aventure spagnole e tornà tal Stâts Unîts ma a no é plui stade acetade e alore a é tornade in Messico là che e murì ai 5 di zenâr dal 1942, in une sene mai dal dut claride. Al samee che i fos vignût un infart dentri un taxi dopo vê cenât e intant che e steve lant a la sô cjase ma in chê vôlte a si sà che i rus a vevin cjatât un procediment par copâ chei che a no comodavin plui al partît fasint crodi a un infart. Si dîs ancje che al sedi propite il so amî Vitali che al vedi stât incjariât di chest lavôr seben lui al vedi simpri dite che nol jere cun jê in che sere. Cumò e polse tal Pantheòn de Dolores a Citât dal Messico. Te cjase natâl al 129 di vie Prachiuso, un piçule lastre di marmul a ricuarde ch'a jé nassude lí. Dôs cjançons a son stadis scritis su di jê. Une in furlan da Gianmario Sommarti dal titul "Tine"[1] e une in talian scrite da Massimo Bubola.Un CD intitulât Tinissima fat dal sassofonist furlan Bearzatti al é sul marcjât dal 2009. Il poete Pablo Neruda al à componude la scrite su la sô piere di sepolture dongje al so ritrat fat in basriliêf di Leopoldo Méndez:
«Tina Modotti hermana no duermes no, no duermes talvez tu corazon oye crecer la rosa de ayer la ultima rosa de ayer la nueva osa descansa dulcemente hermana Puro es tu dulce nombre pure es tu fragil vida de abeja sombra fuego nieve silencio espuma de acero linea polen se construyo tu ferrea tu delgada estructura» Tina Modotti sûr No duar, no duar Salacor il to cûr E cres la rose Îr la ultime rose sûr polse dolce Inocent al è il to dolç non inocente e je la tô debule vite di ombrene di âf sul fûc sbrume di nêf cidine di une linie di polin di açâr e je fate la tô filiade dilicade armadure (Pablo Neruda, epitafi dediât a Tina Modotti)


text:
Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
de architeture dal podê medievâl in Friûl


text:
Religjon tradizionâl cinese
La religjon tradizionâl cinese e e je chê praticade in grande part de Cine, che e cjape dentri il cult dai antenâts e lis crodincis de mitologjie cinese (cult di erois o personaçs divinizâts), cun diversificazions locâls. Si trate di crodincis no organizadis di un sisteme centrâl, cence un cult e un rituâl precîs.
La religjon si è disvilupade di un cult pal plui aristocratic. Lis divinitâts principâls a jerin costituidis par antîc dai dius dal cîl, che a difindevin il stât e a garantivin la justizie, di chei de tiere, che a protezevin il podê regâl su la tiere e la prosperitât dai cjamps. A chestis si zontave il cult dai antenâts, in origjin in particolâr chei de dinastie regnante: si ritignive di fat che une part dal spirt dal defont e restàs inte tombe e e ves di jessi nudride des ufiertis dai dissendents. Altris divinitâts locâls a jerin leadis ai flums e ai mârs.
Une vore leadis ae religjon inte devozion popolâr a jerin lis crodincis intal mont dai spirts e intes pratichis magjichis e divinatoriis.
Cu la nassite dal Confucianisim, dal Taoisim e la difusion in Cine dal Buddhisim cinese, chês che a vegnin clamadis lis "trê dotrinis" si son messedadis cu la religjon popolâr ("la cuarte vie") costituint un mosaic composit di crodincis definît religjon tradizionâl cinese. Prime dal bant des religjons e de Rivoluzion culturâl, fissâts dal guvier cinês, dut câs, lis trê dotrinis a vevin un clericât, templis e rituâi, simpri influençâts des crodincis popolârs.
Jessint duncje "popolâr" e cence un so canul, il guvier de Republiche Popolâr nol à sostignût la "rinassite" (come che al è acjadût par religjons dotadis di un corpus di testemonis che al podeve jessi ogjet di studis e insegnaments universitaris) dilunc dal periodi di liberalizazion religjose dai agns '70. Chestis pratichis religjosis vuê a puedin jessi praticadis in pâs.


text:
Lote pes investiduris
La lote pes investiduris al fo un conflît che al viodeve l'imperadôr dal Sacri Roman Imperi cuintri il papât jenfri il 1075 e il 1122 La motivazion di cheste polemiche jere il podê di dâ lis investisions ai vescui.
Tal periodi de Etât di Mieç , la investizion jere il podê di une persone di mêti une atre in possession di alc o di une robe. In tal secul XI, i imperadôrs pensavin che il fât di dâ a un vescul la gjestion di bens materiâls, permeteve di sielzi l'oficiant e lis investisions spirituâls. Cheste lote jenfri il podê temporâl e il podê spirituâl provoche un mancjament dal clero.
La riforme gregoriane ven promulgade cul precîs intent di pocâ il papât a controlâ l'operât dal clero. Ma par i rês dal Sacri Roman Imperi, par i cuai i vescui jerin sogjês a la autoritât imperiâl, la reforme no leve ben. Scomence alore une barufe jenfri l'imperadôr e il pape che viodarâ il podê spirituâl provisoriamenti vitoriôs cuintri il podê temporâl.
[cambie] La origjne de barufe
Cul ream de dinastie todescje dai Otons jenfri il 919 e il 1024 tal Sacri Imperi Roman, l'imperadôr veve un control totâl parsore la elezion dal pape e la nomenazion dai vescui tal Imperi. Par rindi plui fuarte la proprie autoritât, i imperadôrs todescs podevin dâ une part dal lôr podê regâl ai vescui. Un vescul jere avantagjât dal fât di no vê fîs in ereditât. Chest permeteve a l'imperadôr di recuperâ lis tiaris une volte muart il vassal e di no pierdi lis possessions. Chest al jere ancje un mût di controlâ il vassal, parce le possession des tiaris podeve ancje jessi ritirade. Nâs alore la figure dal vescul-cont che al veve tal stês timp il podê spiritâl e temporâl parsore lis tiaris che veve in gjestion.


text:
Federalisim
Il federalisim politic al è une filosofie politiche dulà che un grup di membris a son leâts insieme (latin: foedus) cuntun cjâf di rapresentance dal guvier. La peraule federalisim e je ancje doprade par descrivi un sisteme di guvier dulà che la sovranitât e je dividude pe costituzion tra une autoritât centrâl e plui unitâts politichis (par esempli stâts o provinciis). Il federalisim al è il sisteme dulà che il podê di guvier al è condividût tra i guviers nazionâi e statâi, creant cussì ce che al è spes clamât une federazion. Chei che a puartin indevant cheste idee a son in gjenar clamâts federaliscj.
In Europe, "federalisim" al è spes doprât par descrivi chei che a sostegnin un guvier federâl plui fuart (par esempli aumentâ i podês de Union Europeane) e guviers provinciâi plui debui. Intai paîs federâi de Europe (come Gjermanie, Austrie e Svuizare) o de Americhe dal Sud (come Argjentine e Brasîl), il tiermin "federalisim fuart" al vûl dî che i stâts sub nazionâi a àn plui podês dal guvier nazionâl (federâl), in oposizion cuntun sisteme centralist.
In Canade, cun federalisim si intint la oposizion ai moviments sovraniscj (in gjenar chel dal Quebec). Chest al vâl storichementri ancje tai Stâts Unîts. Chei che a son par un guvier federâl plui debul e guvier statâi plui fuarts a son in gjenar in favôr de confederazion, e a vegnin spes clamâts "anti-federaliscj". I guviers regjonâi a lotin par colaborâ cun dutis lis altris nazions.


text:
De Vichipedie, la enciclopedie libare dute in marilenghe.
Il mês al è un dai dodis periodis che al ven dividût l’an. I mês a puedin jessi di 30 o di 31 dîs fûr che il mês di Fevrâr che al è di 28 dîs, che a deventin 29 intai agns bisescj.
La classificazion dal timp in mês a je nassude cjalant lis fasis dal mês lunâr. Di mês lunârs intun an a ‘nd è dodis, ma jessint ognidun di 29,53 dîs, a coventin ancjemò un pocjis di zornadis par rivâ ai 365 dîs dal an solâr. Par chest i calendaris a an doprât in passat diviers sistemis par tornâ a vê la sincronie e al timp di vuê o doprin il calendari gregorian cui soi agns bisescj.


text:
Architeture
La architeture e je considerade sedi une sience aplicade sedi une art e une tecniche che si ocupe di pensâ, progjetâ e costruî edificis e cjasis e di organizâ i spazis in cui l'om al vîf.
[cambie] Architeture tant che art
Come art la architeture e à des carateristichis ugnulis:
- il lât tecnic al à une impuartance fondamentâl;
- e à di vê scuasit simpri un fin funzionâl, ven a stâi che la opare e à di jessi doprabil pal fin par cui e je stade fate e chest al à di jessi plui impuartant des finalitâts estetichis;
- e je une art une vore localizade, ven a stâi ch’al è dificil spostâ une opare une volte fate.
[cambie] Architeture tant che sience aplicade
Come sience aplicade la architeture e domande al architet une vore di competencis e cognossincis. Lis oparis ca si podin fâ e van da la piçule cjase a oparis grandonis tant che i gratecîi, i stadis o i ospedâi.


text:
De Vichipedie, la enciclopedie libare dute in marilenghe.
L'Euro (al plurâl pues jessi sicu Euro sicu Euros) e je la monede uficiâl dai stâts de Zone dal Euro (Eurozone), che comprint 15 paîs de Union Europeane. E je componude di minûts di 1, 2, 5, 10, 20, 50 centesims, 1 e 2 euros, e di biliets di 5, 10, 20, 50, 100, 200 e 500 euros.
Al è stât introdot tal 1999, ma lis monedis e i bêçs di cjarte a son in circolazion cun valôr legâl dome dal 1 di Zenâr 2002.
Il simbul dal Euro al è la letare greche Epsilon (E) cun dôs strichis: €. Si pues ancje viodilu come una letare C cul segn di compagn (=).
I stâts de Zone dal Euro a son:
L'Euro e je ancje la monede di:
Chescj stâts a formin la Union Economiche e Monedarie (EMU).
Lis monedis ca sot a son invezit leadis al Euro:
[cambie] Leams esternis


text:
Libri di Esodi
Il Libri di Esodi al fâs part dal Pentateuco e partant, come che si dîs, al è stât scrit da Moisès. O stin cjacarant dal periodi ator dal 1500 p.di C..
Il non al derive da version greche de Setante: "E'xodus" che al è voltât in talian "Esodo" e al significhe "jessude" o "partence".
[cambie] Contignût
Al ven dât l'impegn a Moisès di liberâ il popul dal Egjit. Cussì o viodin interçâsi des dîs plaiis, la celebrazion de prime Pasche ebraiche, e la jessude dal Egjit.
Vivite a je la conte dal passaç dal Mâr Ros cun il meracul da spartizion des aghis.
A ret dal Sinai, l'Idiu al conclût cul popul di Israêl il pat da Leç, ratificât cu lis nomenadis tauletis dai Dîs Comandaments.
Su cetantis versions antighis in chest libri al ven ripuartât il non dal Idiu cu lis cuatri letaris: YHWH
[cambie] Utilitât
Il libri nus fâs viodi come che Idiu al sedi il Liberadôr e il Realisadôr dai soi proposits. A ven ancje metude in evidence la fede di tancj personaçs.


text:
1877
De Vichipedie, la enciclopedie libare dute in marilenghe.
[cambie] Acjadiments
- 8 di Zenâr - Cjaval mat e i siei vuerîrs a scombatin pe ultime volte cuintri la cavalarie merecane, in Montana
- 21 di Mai - La Romanie declare la indipendence dal Imperi Otoman
[cambie] In Friûl
[cambie] Pal Mont
[cambie] Nassûts
- 17 di Fevrâr – André Maginot, politic francês († 1932)
[cambie] Muarts
- 5 di Setembar - Cjaval mat, capocje dai Oglala Sioux (n. 1849)
- 31 di Dicembar - Gustave Courbet, pitôr francês (n. 1819)


text:
Carinthia Ski Chalets and Apartments
9104 Ski Hotels in Austria
Self-Drive Ski to Austria
Ski Holidays to Austria
Availability Search for Ski Chalets and Apartments in Austria
Ski Chalets and Apartments by Country
Ski Carinthia
For details of Winter Sports in Carinthia, see also :-
Carinthia
Ski Chalets and Apartments in Carinthia
Carinthia, Austria Ski Chalets
Sponsored Links
Ski Chalets and Apartments in Carinthia
View details of Ski Accommodation in 88 Austrian Ski areas, Towns and Villages.
Afritz, Arriach, Bad Kleinkirchheim, Bad Sankt Leonhard Im Lavanttal, Bleiburg, Dellach Im Drautal, Dellach/oberes Drautal, Deutsch-Griffen, Diex, Dobriach, Ebene Reichenau, Ebenthal, Eberndorf, Faaker See, Feistritz An Der Drau, Feistritz Im Rosental, Feistritz Ob Bleiburg, Feld Am See, Feldkirchen in Karnten, Feldkirchen/ossiachersee, Ferlach, Finkenstein Am Faaker See, Flattach, Flattnitz, Frantschach-Sankt Gertraud, Friesach, Gallizien, Glodnitz, Gmund, Greifenburg/oberes Drautal, Heiligenblut / Großglockner, Hermagor-Pressegger See, Hochrindl / Sirnitz, Keutschach Am See, Keutschach/worthersee, Klagenfurt, Kleblach-Lind, Klippitztörl, Klopeinersee -Gosselsdorfersee, Kottmannsdorf, Krems, Kötschach - Mauthen, Lavanttal, Ludmannsdorf, Magdalensberg, Mallnitz, Malta, Maltschachersee, Maria Rain, Maria Worth, Metnitz, Millstatt, Millstattersee, Millstattersee/seeboden, Mortschach, Muhldorf, Nassfeld Hermagor, Neuhaus, Oberdrauburg, Obervellach, Ossiach, Ossiach/ossiachersee, Portschach Am Worthersee, Portschach/worthersee, Radenthein, Rangersdorf, Reibeck, Reifnitz/worthersee, Rennweg Am Katschberg, Ruden, Sankt Andra, Sankt Kanzian Am Klopeiner See, Sankt Urban, Seeboden, Sittersdorf, St Kanzian/klopeinersee, Stall, Steindorf Am Ossiacher See, Steinfeld/oberes Drautal, Techelsberg, Treffen, Velden Am Worther See, Velden/worthersee, Villach, Volkermarkt, Weissensee, Wernberg and Wolfsberg


text:
Ecologjie
La ecologjie e je la sience che e studie lis relazions fra i vivents e l'ambient. Cun chest si intindin i rapuarts fra i varis vivents, fra i vivents e l'ambient fisic (par esempli cul clime), fra i vivents e i elements sociâi, economics e v.i. Si studie ancje la opare dal om su la nature.
[cambie] Storie
Tal 1866 Ernst Häckel al à inventât la idee di ecologjie. In principi si intindeve dome il studi des relazions fra i vivents e il lôr ambient, cul timp l’ambit di interès a si è ingrandît simpri di plui.
[cambie] Ogjiet di studi
La ecologjie e je une sience multidisciplinarie che a dopre tantis atrits siencis come la chimiche, la fisiche, la geologjie, la gjeografie, la metereologjie e v.i. La ecologjie e pues studiâ la difusion di une sole specie in tun ambient cun datis carateristichis (abitat) o e pues studiâ dute la Tiere considerade come un grant sisteme (biosfere). Une idee interessante ma une vore dibatude e je la teorie di Gaia.
[cambie] Argoments colegâts


text:
San Simon cence pucis1 coments Publicât da il crot il mercoledì, novembre 03, 2010
Stemane passade al è stât assegnât al avocat udinês Adriano Nascimbeni il premi San Simon 2010 pal so romanç "Jo e Luzie un delit di paîs". La zurie e jere plui piçule di chês dai agns passâts, a jerin dentri Turello, Tolazzi, Marchetta (president de zurie) e il sindic di Codroip che però nol votave.
La motivazion dal premi e je stade che "Il romanç al va indenant cun lizerece a la leture e al presente moments di suspance che a rivin a tirâ dentri, no cate la mancjance di montaç tal contâ i fats. La lenghe e cor vie e a dâ colôr ai personaç che però no àn une definizion psicologjiche avonde marcade".
Al è ancje stât segnalât il romanç "O torni par te" di Stiefin Gasti.
La sensazion e je che chest colp, dopo il cuarantevot sucedût cu lis polemichis dal an passât, si sedi volût tirâ flât dant un segnâl di normalitât, cence la a movi masse pucis.
Al jere ancje di cualchi an che il premi nol vignive assegnât ae unanimitât.
Dal rest la zurie e jere su par ju la stesse e la formule e jere plui o mancul compagne, (ancje se chest an no si podevin presentâ contis ma si scugnive mandâ un romanç).
Il probleme atuâl dal premi al è chel di faturâ a intercetâ chel alc di "gnove leterature furlane" che e je e di no rivâ a stimolâle.
Al va ancje dite che se alc al madurirà dal dibatit dal an passât al volarà dal timp. Par progjetâ e scrivi un libri al vûl un grum di timp.
Gasti si è lamentât de modalitât di valutazion des oparis e il so pensîr si po lei sul so blog.
Nascimbeni al à dit di jessi vignût a cognossince dal premi dopo lis polemichis dal an passât, e di vê volût introdusi il gjenar noir inte leterature furlane.
Probabilmentri se al ves cognossût il premi, o se al ves let alc par furlan, al varès savût che intai ultins agns si è za scrit cualchi noir o zâl o cemût che si à voie di clamâlu. Par esempli i ultins doi vincidôrs dal San Simon o lis contis di Zâl par furlan di Spilimberc...
Ma in fin dai conts la colpe no je dome sô.
Il pont critic de cuestion al sta tal fat che ancje cuant che a son i libris no si lein. Cui che al scrîf al varès ancje di lei e la sensazion che o ai jo e je che su chest pont nol faledi dome il puar Nascimbeni.
I trastolons a son cressûts0 coments Publicât da il crot il giovedì, ottobre 28, 2010
La batude e ven pe sensazion che si à che une gnove gjenerazion di scritôrs-poetis, dopo jessisi movude intai agns novante-doimil inte culture underground, (e jessi stade, almancul in cualchi câs, cjalade cu la puce sot dal nâs) e stedi aromai vignint fûr.
A son chei che a àn fra i trente e cuarante agns, partint dai trastolons rivant ai Cappello, ai Santarossa e vie indenant.
A contin par talian e/o par furlan, a contin dal timp di vuê e a contin di nô.
Nossere, ca a Buri, o soi lât a sinti Mattiuzza che al presentave il so biel librut Il derby della luna, che e je stade la mê leture preferide di cheste istât. A son des contis sul balon e duncje des contis su la vite, al è come leisi un Soriano che al vedi la nestre gjeografie.
Usgnot aes nûf Mattiuzza al sarà a Gurize inte ostarie l'Alchimista, se o passais di chês bandis al vâl la pene di là.
PS: Vuê a 'nd è un pocjis a tor:
1) A Tresesin, aes vot e mieze inte sale comunâl e je la presentazion dal ultin numar de Patrie dal Friûl cun Pierluigi Cappello.
2) A Pavie, a siet sorsere inte tratorie Al Cacciatore al ven Massimiliano Santarossa a fevelarà dal sô "Hai mai fatto parte della nostra gioventû".
3) A Codroip ae stesse ore e je la cerimonie di premiazion dal Premi San Simon.
No molâ2 coments Publicât da il crot il mercoledì, ottobre 13, 2010
O met un dôs fotos dal conciert par Onde Furlane di Sabide stade a Cjasielis.
Tante int.
Tante musiche.
I fruts di fûr a zuiâ cul fûc fin che nol tocje tignîju in braç.
Nol ven voe di molâ.
Crot e corsâr.3 coments Publicât da il crot il sabato, settembre 18, 2010
La polse e je stade lungje, prime un doi mês masse incasinâts e dopo o ai pensât di saltâ l'istât.
Cumò o spietavi dome l'ocasion juste par tornâ a scrivi alc e cuant che al à tacât a plovi o ai capît che al è tornât timp bon pai crots.
Mi somee che al stedi plovint ben e no mal ancje sul furlan e lis ombrenis no son une prioritât....
Ma par no jessi masse serios o ai cirût un video che al ledi ben pe ocasion. Alc su la piratarie.
Crot e corsâr!
Za fa 100 agns3 coments Publicât da il crot il lunedì, marzo 29, 2010
Come che nus conte l'ultin numar dal Diari, vuê a son 100 agns di cuant che al è nassût Tarcisio Petracco.
Za fa cualchi an che o ai let il so libri su lis lotis par rivâ a vê la Universitât furlane.
Se o fossin a Hollywood di une storie cussì si podarès tirâ fûr un filmon, une di chês bielis storiis pai dirits plenis di colps di sene, ribaltons e emozions.
Ma no je une storie inventade e je sucedude dal vêr.
Nô o sin chei dal burca.9 coments Publicât da il crot il lunedì, marzo 08, 2010
O ai simpri cjatât lis polemichis fatis in Italie par improibî il burca une stupidade.
Intant ca di nô nol è che al sedi un grant probleme par vie che no son tancj i imigrâts musulmans che a rivin des nazions dulà che si lu dopre.
Ma la cuestion vere e je une altre.
Dut ce che si dîs cuintri il burca al sarès fat pe emancipazion feminine des imigradis, par che deventedin libaris e no sotanis dal om.
Po ben se o lin a cjalâ la classifiche mondiâl des paris oportunitâts o viodin che la Italie e je 77esime, la ultime, o cuasi de Europe e dai paîs siôrs.
La reson e stâ tal fat che ca di nô lis feminis no rivin tai puescj di comant. A van ben dome come cui e tetis di mostrâ pe television.
Crodêitmi, chei dal burca o sin nô.
Furlans cence plume3 coments Publicât da il crot il giovedì, marzo 04, 2010
E sta vignint su une gjenerazion di furlans che no varà fat l'alpin. Aromai un dai "fondaments" de furlanetât nol esist plui. Al va dite che za di un biel pôcs di agns la robe e clopave. Prime par vie dai pompîrs dal dopo taramot, dopo cui obietôrs che a fasevin il servizi civîl. Fat al è che aromai di cualchi deceni no ducj i furlans a àn vût di puartâ il cjapiel cu la plume.
Ma di cuant che la leve obligatorie e je stade gjavade chê che e someave plui une leç di nature che un destin e je muarte li.
Chel dai alpins al è par sigûr un dai cuarps plui singolârs dal esercit talian. Il leam cul teritori di provignince dai soldâts nol à paragons in Italie. Jo robis similis lis ai viodudis dome in Gales e in Scozie cui reziments locâi che e an scombatût pal imperi britanic.
Une vore particolâr al è il leam che i alpins a tegnin fra di lôr dopo jessi tornâts civîi. Trops sono i paîs furlans cuntune cjase de associazion dai alpins par solit metude a puest di lôr?
Dut chest probabilmentri nol sarà plui.
Al di là des retorichis militaristis (e di chês antimilitaristis) no sai disi trop che al sarà un ben e trop che al sarà un mâl.
I furlans dut câs a esistevin ancje prime dai alpins e probabilmentri a esistaran ancje dopo.


text:
17/09/12
Regjon e furlan: pôc e tart
La letare che il segretari politic dal Moviment Friûl, Marco De Agostini, i veve indreçât cualchi timp indaûr al president de Regjon Renzo Tondo par stiçâ l’esecutîf regjonâl a impugnâ la leç statâl di revision de spese e à vût il mert di riclamâ la atenzion, ancje se dome par cualchi zornade, sul teme de lenghe furlane. Di là dai diviers intervents che i son vignûts daûr, cumò che al è passât il vivôr dal dibatiment, la maniere plui concrete par capî a ce pont che o sin cu lis azions di politiche linguistiche pal furlan in Friûl – VJ e je chê di viodi se e trop che la leç regjonâl 29 dal 2007 e je stade metude in vore.
Il teme al ven frontât dal puartevôs dal Comitât 482, Carli Pup, suntun articul publicât sul mensîl La Patrie dal Friûl. La version integrâl dal intervent e je stade invezit metude a disposizion inte sezion documents dal sît dal Comitât 482, par leile baste clicâ achì. Cheste e je la situazion a vuê, ma si pues ancjemò cambiâ. In mancjance di fats concrets però, il rest a son dome cjacaris.
Publicât di Comitât 482
Etichetis: comitât 482, document, furlan, leç sul furlan, Regjon
Nessun commento:
Iscriviti a: Commenti sul post (Atom)


text:
hanna montana-romeo si julieta Online
Descriere
hanna montana-romeo si julieta online, vezi hanna montana-romeo si julieta, hanna montana-romeo si julieta HD, download hanna montana-romeo si julieta, hanna montana-romeo si julieta torrent, descarca hanna montana-romeo si julieta, vezi online hanna montana-romeo si julieta, hanna montana-romeo si julieta subtitrat, hanna montana-romeo si julieta youtube, hanna montana-romeo si julieta gratis, hanna montana-romeo si julieta film, hanna montana-romeo si julieta full, hanna montana-romeo si julieta film online, hanna montana-romeo si julieta 2013, hanna montana-romeo si julieta 2012, hanna montana-romeo si julieta online subtitrat, Traducere hanna montana-romeo si julieta, hanna montana-romeo si julieta complet, Ver pelicula hanna montana-romeo si julieta online
Vizite Video : hanna montana-romeo si julieta: 37
Categorii
:
Seriale ONLINE
Catalog taguri:
Catalog media:


text:
De Vichipedie, la enciclopedie libare dute in marilenghe.
L'alfabet grêc al è l'alfabet propi de lenghe greche. Al fo introdot probabilmentri al inizi dal IX secul p.d.C. e al ven doprât ancjemò vuê par scrivi il grêc moderni e ancje in diviers cjamps sientifics (par esempli matematiche, astronomie, e v.i.). Dal alfabet grêc a derivin sei l'alfabet latin che chel cirilic.
L'alfabet al fo cjapât di chel fenici, cambiant cualchi letare par adatâsi ae lenghe greche; prime il grêc al vignive scrit doprant la scriture lineâr B, un silabari usât a Crete e in ciertis zonis de Grecie continentâl come Micenes o Pilos tra i secui XVI e XII p.d.C..
Inte antighe Grecie lis letaris a vignivin ancje dopradis par indicâ i numars, come che a fasaran dopo ancje i Romans.
[cambie] Tabele principâl
Ve ca lis letaris greghis e lis lôr derivadis (la pronuncie e je scrite doprant l'Alfabet fonetic internazionâl IPA):
(*): letare sparide dal alfabet a vonde prest, prime dal periodi che o clamìn classic


text:
IN CUVIERTINE: Un dissen dal pitôr Otto D’Angelo. Parsore, une foto de campagne (foto di Picasa 2.7)
EDITORIÂL - Ocjo, si vierzin lis scuelis! / VIERTIDURE. Ce che nus spiete e si spietin cul gnûf an scolasticsscolastics / VIERTIDURE. Simpri plui voie di lenghe furlane / DI BESSÔI - AGRICOLTURE. O vin nome un planet, o vin nome un Friûl / RICUART. Mandi Galliano / CJARGNE. Comun di Tumieç: inmò une volte cuintri lis slot machines / CJARGNE VIVE. Il laboratori di restaur a Cedarcjis / FRIÛL FUR DAL FRIÛL. Cui furlans tal mont, plui fuarce pe nestre Patrie / FRIÛL FÛR DAL FRIÛL. Lidrîs intun click / TV FRIÛL E CJANÇONS. La plui biele / IL FERÂL. La tiere: scune e mari / APONTAMENTS. Glesie Furlane in gjite a Magdalensberg / MEDITANTLIS TAL SO CÛR. O crôt ancjemò te int / GRIGNEI DI STORIE. Il Tabac: une mode une vore antighe / FRIÛL EUROPE. Plui lenghis, plui Europe. Plui democrazie / IN CURT. Indipendentiscj: a Alguer prime conference des nazions cence stât / LADINIE. Lei, scrivi e fâ di cont / SLOVENIE. In cercje dal benstâ li des termis / AUSTRIE. Inaugurât il gnûf centri “termis Cartintie” a Warmbad / PAGJINE TECNOLOGJICHE. La nestre lenghe no je ancjemò smart / PAGJINE TECNOLOGJICHE. Gdbtf, un lamp di pôre tal cjalt di Avost / ASSOCIAZIONISIM. A rivin i Furlans dal Gurizan / TAL ETERE. Cjastrons, ma cun inteligjence / MUSICHE. Vegnin jù, vegnin jù… vincint il Premi Friûl / MANIFESTAZIONS. Poligon su la mont Bivare, bersai: Cjargne / DVD A FRIULIDOC. “La fabriche dai predis” a FriuliDoc / CUSINE. Siore broade / LA FABRICHE DAI… LIBRIS. Sclopetadis in trê riis / Umberto Valentinis, Disincjants / ESPERIENCIS. Leint la Peraule di Diu in Val Darzin / CONTECURTE. La fantate dal poç / LETARE VIERTE / RIFLESSION. Regjon e lenghe furlane: pôc e tart / IL SIVILOT. Preparant lis elezions… / LETARE. O sin ca ancje noaltris /
*** Chest i articui che a son disponibii pal moment. Buine leture.
Il Dvd cu la interviste di pre Antoni
FRIULIDOC CUN PRE ANTONI BELINE
Presentazion dal Dvd “La Fabriche dai Predis” li dal Cine Centrâl, vinars 14.09.2012 aes 7 di sere.
No dome enogastronomie, ma ancje impuartants incuintris culturâi in cheste edizion di FriuliDoc.
Un di chescj e je la presentazion dal dvd “La fabriche dai predis di pre Antoni Beline, pe prime volte a Udin li dal Cine Centrâl aes 7 di sere di vinars ai 14 di Setembar in colaborazion cul Centri Espressions Cinematografichis.
Pre Antoni Beline (cognossût a Vençon ancje come pre Pieri Massangat) al nas ai 11 di Fevrâr dal 1941. Ai 23 di Avrîl dal 2007 al mûr su la place di Visepente, in comun di Basilian. Pai 5 agns de muart dal tradutôr de Bibie par furlan, La Patrie dal Friûl, Glesie Furlane e VideoTeleCarnia a vuelin memoreâlu cun chest video che al è la interviste di presentazion dal so libri che al à fat plui scjas: “La fabriche dai predis”. Te videointerviste pre Antoni al fevele in struc dai contignûts e des motivazions che lu àn puartât a scrivi il libri omonim, ritirât subit dopo de metude in onde di cheste presentazion televisive, che in chest dvd e je te version integrâl inedite.
“La fabriche dai predis” e je un diari che al ricostruìs i agns de infanzie e dal ’seminari di pre Antoni, puartant esperiencis diretis e riflessions intimis.
Il libri al fo criticât in maniere pesante di bande de gjerarchie eclesiastiche pes analisis scletis che al scrivè pre Beline, ma tal stes timp al fo preseât une vore dal public pe maniere direte e la profonde umanitât che e vignive fûr di chês pagjinis.
Vie pe serade di FriuliDoc, che si tignarà li dal cine Centrâl in program aes 7 di sere di vinars ai 14 di Setembar, a intervegnaran pre Roman Michelot, president de Patrie dal Friûl e amì di pre Antoni Beline; Celestino Vezzi di VideoTeleCarnia e Dree Valcic, diretôr da La Patrie dal Friûl, in mensîl in lenghe furlane diret par agns propit di pre Beline.
Va indevant a lei fracant chi —-> Read the rest of this entry »
Baracêt intun dissen di Gianni Di Lena
Cun Gjò Arnalt Baracêt,
ti ricuardìn cun tante stime come nestri colaboradôr e pe passion sclete
che tu âs metût tal impegn costant pe autonomie, dignitât e svilup dal Friûl.
Ti saludarìn pe ultim volte doman, martars ai 24 di Lui tal dopomisdì:
aes 2 e mieze li de cele mortuarie dal ospedâl di Udine
e pes 3 e mieze tal cimiteri dai Riçs pe cerimonie de sepulture.
MANDI ARNALT!
La ultime interviste di Arnalt sul nestri gjornâl (La Patrie dal Friûl - Fevrâr 2012 www.lapatriedalfriul.org/?p=8432)
IN CUVIERTINE. Un dissen dal pitôr Otto D’Angelo
EDITORIÂL - I profetis a àn simpri reson, ancje se al somee di no / VIERTIDURE – L’Udin no si discut / Frico o bandiere? / RICUART. Mandi Uaine, campion ancje fûr dal balon / DI BESSÔI - SCUELE. Par vinci, une scuele a furlan vie / SCUELE. Prin di dut al ven il mestri / SARDEGNE. Sarts arûts, prin di dut / UNIVERSITÂT. Universitât dal Friûl tra lis primis par inovazion / SOLIDARIETÂT. Solidarietât furlane a Gjenue / TV FRIÛL E CJANÇONS. Ce ti metistu intor? / GLESIE FURLANE - IL FERÂL. Ce frico cun chel Zico / APONTAMENTS. Prossim incuintri / MEDITANTLIS TAL SO CÛR. La frutine sul palc / GRIGNEI DI STORIE. La impuartence di un non / INTERNAZIONÂL. Il Dalai Lama in Friûl / FRIÛL EUROPE. Percors europeans pai students / LADINIE. Ce meti sù? / SLOVENIE. Undis citâts storichis adun par fâ cognossi i lôr tesaurs / AUSTRIE. Esplorâ la diversitât des lenghis / TUTELE. Ducj, o cuasit, cidins sui dirits linguistics / FURLANS, DIGJITAIT FURLAN. Arlef on line / CINE & TEATRI & ART. La republiche de Cjargne contade di Marco Rossitti / CINE & TEATRI & ART. Lis nevrosis dai “Visin di cjase”/ TAL ETERE. SIF in Onde / MUSICHE. Premi Friûl 2012 / MUSICHE. Leterature on the air / CJARGNE. Avocats in moviment / CJARGNE VIVE. Cressi: gnûf circul a Çurçuvint Disore / CUSINE. Asêt in taule? / LA FABRICHE DAI… LIBRIS. Erotisim e ironie di Francesca Gregoricchio / Alessandra Kersevan (par cure di), Amalârs, antologjie de leterature furlane, Udin 2001 / Leturis pal Istât / CONTECURTE. Sisto e i cavalîrs / RIFLESSION – 5. Identitât e universalitât inte Bibie / MUSEUS. Glück Auf: sperìn di saltâ fûr / LETARIS. A coventin doi partîts furlans / IL SIVILOT. Bogns e triscj? /
*** I articui a son disponibii fracant sul titul. Buine leture.
Invît pe serade di presentazion dal Dvd
Presentazion dal dvd “LA FABRICHE DAI PREDIS” produzion di Glesie Furlane e La Patrie dal Friûl.
Realizât di VideoTeleCarnia a 5 agns de muart di pre Antoni Beline.
Sabide ai 16 di Jugn
aes 8 di sere
in Val, li dal Centri Sociâl dal paîs
A INTERVEGNIN:
Lucio Leschiutta
Comitât Frazionâl di Val-Rualp
Celestino Vezzi
VideoTeleCarnia
pre Roman Michelot
President di Patrie dal Friûl
Dree Valcic
Diretôr da La Patrie dal Friûl
GLESIE FURLANE
www.glesiefurlane.org - www.bibie.org
Il Dalai Lama Tenzin Gyatso (foto wikipedia)
A metât di Mai, la vuide spirtuâl dal Tibet e torne in Friûl a distance di 5 agns. Cun chest messaç scrit di pre Roberto Bertossi, bons. di Vençon, o fasìn un apel al Primi Nobel pe Pâs 1989.
Santitât,
nus onore vêlu ospit in cheste sô seconde visite in Friûl.
O cognossìn il so grant impegn pal popul tibetan, che al reclame i dirits fondamentâi de autonomie politiche e de libertât religjose.
O cognossìn la sô testemoneance di sorestant in esili, tignût lontan de sô patrie e de sô int.
O preseìn la sô assesi spirituâl cussì ben armonizade cu la sô ativitât publiche sul plan internazionâl pe justizie, pe dignitât e pe libertât dai popui tibiâts dai prepotents e pe pâs.
Cheste letare e je ispirade unichementri dal fat che, cjalant e considerant la storie passade, resinte e il presint dal nestri popul, il popul furlan, une etnie minoritarie intal stât talian, e lis vicendis dal so popul tibetan, o viodìn che tancj aspiets nus fasin someâ e nus unissin.
Inte storie passade, fin dal 1600 il Tibet al è stât guviernât dal Dalai Lama, riferiment spirituâl e politic unic.
Ancje il popul furlan dal 1077 fint al 1420 al à vude une uniche autoritât politiche e religjose intal Patriarcje di Aquilee.
Il popul tibetan tal 1957 al à pierdude la autonomie politiche e al è stât perseguitât pe sô fede religjose.
Ancje il nestri popul, dopo sei passât sot il paron venezian tal 1420, pierdint cussì la sô autonomie politiche, al à patît une ofese insopuartabil sul plan religjôs e spirituâl cu la injuste e prepotente sopression dal milenari Patriarcjât di Aquilee. E orepresint i furlans in Italie a saran no dome une etnie minoritarie, ma ancje “minorizade”, fintant che i lôr dirits naturâi – un par ducj: la pussibilitât di esprimisi inte lenghe dal cûr –, dome in teorie e su la cjarte ricognossûts, no deventaran adimplen praticabii e no vignaran metûts in opare, seti sul plan civîl che gleseastic.
Chestis vicendis storichis e chescj aspiets che a rivuardin il rispiet de dignitât umane nus fasin sintî solidaris e in sintonie cu la sô int dal Tibet tal reclamâ cence violence e prepotence ma in maniere ferme e decise i dirits naturâi di fonde di ogni persone e di ogni popul.
Lis stessis resons che nus fasin reclamâ la libertât, la justizie e la pâs par la sô patrie, tant lontane dal Friûl, nus fasin berlâ – e o voressin fâlu ancje cu la sô vôs – ai sorestans dal stât talian e a chei de nestre regjon: “se o volês la pâs, rispietait lis minorancis, scomençant di chês di cjase nestre”.
Va indevant a lei fracant chi —-> Read the rest of this entry »
IN CUVIERTINE Un dissen dal pitôr Otto D’Angelo
EDITORIÂL - La int e je strache dai partîts, ma scombatìn la malfidence / VIERTIDURE – Tra lis tendis cui predis / VIERTIDURE. La vôs di In uaite / VIERTIDURE. Union Popolâr Furlane / DI BESSÔI - TERITORI. Par un reâl disvilup sostenibil, prin che al sedi masse tart / TERITORI. La Rêt come “gnove Vicinie” / POLITICHE. Scjassade te Lega Nord / RICUART. Cungjò dotôr Sergio Cadorini / IL SIVILOT. Chei che a vuelin dividi il Friûl / FRIÛL FUR DAL FRIÛL. Cu lis mans, cul cûr e cul cjâf / SCUELE. Marilenghe materie curicolâr? Sì, ma si à di fâ di plui / TV FRIÛL E CJANÇONS. La isule dai furlans / GLESIE FURLANE - IL FERÂL. I dîs de memorie / FIESTE DAL FRIÛL. Preiere dai 3 di Avrîl / MEDITANTLIS TAL SO CÛR. Ploie e comozion / GRIGNEI DI STORIE. Une culture cressude modon su modon / INTERNAZIONÂL. Letare a Tenzin Gyatso, XIV Dalai Lama / FRIÛL EUROPE. Une date simbul / LADINIE. La informazion stampade / SLOVENIE. Cost de benzine, un probleme ancje di là dal clap / AUSTRIE. La glesie catoliche e comemore i slovens parâts fûr de Carinzie / FURLANS, DIGJITAIT FURLAN. Un portâl pe nestre Bibie / ART-Â. Ce fâ di Vile Manin? / TELEVISION. La tô lenghe, la tô tiere / Domandait “La fabriche dai predis” / MUSICHE. Festival de cjançon furlane / MUSICHE. Kistalè / CJARGNE. La dipendence des machinutis / CJARGNE VIVE. Sul fîl tra inovazion e tradizion / CUSINE. Fedêl ae linie… ma la “linie” parcè? / LA FABRICHE DAI… LIBRIS. “Fasiti predi e rangjiti” 37 agns dopo / Renato Jacumin, Bassilla, Udin, 1979 / Friûl tradît / CONTECURTE. Conte di peraulis muartis 3 / RIFLESSION – 4. Identitât e universalitât inte Bibie / BIBIE. Di Diu e di un popul / MUSEUS. Tiere Motus, no un museu ma une mostre permanente /
*** I articui a son disponibii fracant sul titul. Buine leture.
Il Dvd cu la interviste di pre Antoni
Domenie ai 22 di Avrîl a Vençon si ricuardarâ pre Antoni Beline, tal cuint aniversari de muart.
L’apontament al è aes 5 dopomisdì li de cjase dulà che al è nassût e dulà che e vignarà metude une targhe comemorative.
Po dopo, te sale Bertrant, dongje dal Domo si presentarà il DVD realizât di VideoTeleCarnia par cont di “La Patrie dal Friûl” e “Glesie Furlane”: La Fabriche dai Predis, videointerviste di pre Antoni Beline in ocasion de presentazion dal libri, publicât tal 1999.
La serade si sierarà in Domo aes 6 e mieze cu la Messe par pre Antoni Beline, o come che lu cognossevin a Vençon, pre Pieri Massangat.
Domenica 22 aprile a Venzone (UD) si ricorderà pre Antoni Beline, nel quinto anniversario della sua scomparsa.
L’appuntamento è per le 17.00 presso la sua casa natale dove verrà scoperta una targa commemorativa.
In seguito, presso la sala Bertrando, accanto al Duomo, si presenterà il DVD realizzato da VideoTeleCarnia per conto di “La Patrie dal Friûl” e “Glesie Furlane”: La Fabriche dai Predis, videointervista a pre Antoni Beline in occasione della presentazione del libro, pubblicato nel 1999.
La serata si concluderà in Duomo alle 18.30 con la Messa per pre Antoni Beline, o come lo chiamavano a Venzone, pre Pieri Massangat.
Ancje chest an, cu la declarazion dai redits tu puedis dâi une man
a «La Patrie dal Friûl» il mensîl dut in marilenghe dal 1946.
Nol coste nuie: baste meti il numar 01299830305
te casele juste e firmâ la destinazion dal 5 par mîl.
LOTANT PAR UN FRIÛL PLUI FURLAN, TU STÂS MIÔR ANCJE TU


text:
Venit
Il Venit al è une regjon da la Italie dal Nord-Est che al dì di vuê al à in plui di 4,5 milions di abitants. E confine a soreli jevât cul Friûl-Vignesie Julie, a Nord cun l'Austrie, a soreli bonât cul Trentin-Sud Tirôl e cun la Lombardie, a Sud cun l'Emilie-Romagne. Il cjâf lûc regjonâl al è Vignesie. Lis altris citâts a son: Verone, Padue, Vicenze, Trevîs, Ruvì e Belun.
Teritori
Il teritori de regjon al è morfologjicamentri une vore svariât: al è componût principalmentri di planure (in plui dal 55 par cent), ma con vastis zonis montagnosis inte provincie di Belun, dulà che a son logadis lis Dolomitis. L'aree des Dolomitis e comprent il Cjadovri, l'Agordin, il Comelic e il Dimpeçin.
La zone colinâr e je composte dal massiç dal Grappa, dai Monts Lessins e dal altiplan di Asià.
La planure Venete si slargje par la pluritât de regjon, dilunc di dute la part meridionâl, traviersade di flums une vore impuartants, come il Po, l'Adis e la Plâf.
A Ovest, al confin fra Venit, Lombardie e Trentin si cjate il plui estês lâc talian, il Garde.
Storie
Economie
Traspuarts
Politiche
Zonte regjonâl al dì di vuê (nomenade in Avrîl 2005):
- Giancarlo Galan - president
- Luca Zaia - vizi-president e assessôr aes politichis agriculis e dal turisim
- Renato Chisso - assessôr ae mobilitât e infrastruturis
- Giancarlo Conta - assessôr al ambient
- Marialuisa Coppola - assessôr aes politichis di belanç
- Oscar De Bona - assessôr aes politichis des flus migratoris
- Elena Donazzan - assessôr al istruzion e formazion
- Fabio Gava - assessôr ae economie, disvilup, ricercje, inovazion e politiche istituzionâl
- Massimo Giorgetti - assessôr ai lavôrs publics e sport
- Renzo Marangon - assessôr al teritori
- Flavio Silvestrin - assessôr ai ents locâi e al personâl
- Flavio Tosi - assessôr ae politiche sanitarie
- Stefano Valdegamberi - assessôr aes politichis sociâls


text:
Omêr
Cul non Omêr (grêc Ὅunpoς, Hómērosle) la tradizion e clame il autôr de Iliade e de Odissee. Si pense che al sedi vivût intal secul VIII p.d.C.. La biografie e je pôc clare tant je vere che ben siet citâts a vuelin che al sedi nassût li di lôr, la plui part a son inte Asie minôr. Dut câs la Iliade e je scrite in dialet ionic, dimostrazion dal fat che al ven di che part di mont, de coloniis ionichis de cueste anatoliche. Secont Erodot la date de nassite di Omêr e je ator tra il 1194 e il 1184 p.d.C., pôc dopo la vuere di Troie, ma nol è sigûr.
La “Odissee” di Omêr e je stade voltade par furlan di Alessandro Carrozzo e Pierluigi Visintin intal 2007.


text:
Te
Il te al è une tisane che si fâs doprant lis fueis de plante dal te. E je une bevande che e à dentri cafeine e teine. E pues ancje vignî aromatizade cun altris plantis o cun speziis.
I plui grancj produtôrs di te a son la Cine e Taiwan, la Indie, e il Japon, grandis produzions a son ancje intal Pakistan, in Sri Lanka, intal Nepal, in Kenya e in Argjentine.
Il te al è un aliment impuartant inte culture di diviers paîs, par esempli intai paîs britanics, in Cine o inte culture Japonese (cerimonie dal te).


text:
Vilac
Vilac (tod. Villach, slov. Beljak) e je la seconde citât par numar di abitants dal stât federât austriac de Carintie, in Austrie. E à 92.404 abitants e e je logade ae confluence de Drau cul Gail. Al è un impuartant grop stradâl, dulà che e rive la autostrade dal Friûl. Vilac e je zimulade cu la citât di Udin.
Ator de citât a son un pâr di lâcs (tra i plui grancj, il lâc di Faak e il lâc di Ossiach) e diviersis stazions di sports invernâi.
[cambie] Storie
[cambie] Citâts zimuladis
[cambie] Figuris


text:
Organizazion des Nazions Unidis
L'Organizazion des Nazions Unidis (ONU) al è un organisim sorenazionâl inmaneât tal 1945 e che al dì di vuê e riunìs 192 stâts. Dai stâts indipendents ricognossûts di ducj, al mancje dome il Vatican, che al à però un puest di osservatôr fis; altris paîs come la Palestine no son rapresentâts uficialmentri.
L'organizazion e je vierte a ognidun che al vueli rispietâ i principis dal ONU, in prin la volontât di pâs; la sêt principâl dal organisim al è a New York, tai Stâts Unîts.
Il non al fo doprât pe prime volte te Seconde vuere mondiâl par indicâ i aleâts, e daspò de fin de vuere al fo trasferît ae gnove organizazion.
Lis lenghis uficiâl a son sîs: inglês, spagnûl, cinês, rus, francês, arap.
[cambie] Organizazion
Tal 1945 i rapresentanz di 50 naziôns si son cjatâz a San Francisco, in Americhe, par scrivi la Cjarte Organizative das Naziôns Unidis. Chis al e sucidût il 24 di Otobar dal 1945 quanche la Cine, la Americhe, la France, la Russie e il Reamp Unît, insieme cule majorie dai paîs prisinz e an ratificât la cjarte, ch'a definis i diriz e i doves dai paîs membros.
I principai organs das Naziôns Unidis a son: le Assemblee Generâl, il Consei di Sicurezze, il Consei Economic e Sociâl, il Conseil dai Trusteeship, la Cort Internazionale de Justicje, il Secretariât. Secretari Generâl al e Kofi Annan.
La famee des Naziôns Unidis ae formade de programmas specializâz come l'UNICEF (specializât tai aiûs ale infanzie, e l'UNDP, il programma pal svilup).
La sede (headquarters) ae a New York, in Americhe.
[cambie] Leams esterns


text:
Publicitât
La publicitât e je une ativitât imprenditoriâl che e vûl fâ cognossi une etichete, une marcje, une aziende, par incressi il cunsum e il doprâ un ben o un servizi. E je une comunicazion a paiament dulà cui che al paie al è ben cognossût e il messaç al è ben controlât. La publicitât e je une tecniche dal marketing cul obietîf fondamentâl di incressi la imagjin di une marcje, fâ visâ, informâ e cunvinci plui int par fâ vendi di plui. La publicitât al dì di vuê dopre ce tantis dissiplinis tant che la psicologjie, la sociologjie, la statistiche, la comunicazion sociâl, la economie, la antropologjie. Ma ancje la publicitât e je chê ativitât che vûl fâ comprâ alc di cui tu no tu sâs ancjemò di vê bisugne cun bêçs che ancjemò no tu âs.
Biel che la publicitât e je aromai viodude tant che necessarie par la incressite economiche, no je cence un cualchi cost sociâl: bruturis di cartei su lis stradis, gjornâi che a an pagjinis cuasit plui di publicitât che no di notiziis, cjarte strassade, formis di invadence in internet (spam). La publicitât e je deventade part de nestre vite di ogni dì, e je presinte e jemple ducj i spaziis publics, ogni etât, dai fruts dal asîl ai vecjos. Formis di protezion dai plui piçui a son in tantis manieris svuincadis. E je opinion comun aromai che cualchi publicitât e sedi tossiche come e plui dai prodots. Responsabilitât social de publicitât e je ancje di no volê dâ confin al svilup, dant la idee che il consum al sedi cence suaze, cence tiermins, cence fin.
[cambie] Storie
La forme di publicitât plui cognossude fin dai timps antîcs e jere il "passe peraule", ancje se messaçs pal cumierç e pes elezions a son stâts cjatâts ancje sui mûrs da lis ruvinis di Pompei. Cun il disvilup des tecnichis de la stampe, za intal XVII secul i prins avîs publicitariis a scomençarin a viodisi sui gjornâi inglês. La publicitât, al inizi clamade reclame, je lade a incressisi cu la espansion de economie. La prime agjenzie publicitarie cirive nome i spaziis dulà meti in mostre i prodots, cu l'inizi dal XX secul scomençarin a viodi ancje dai contignûts e fin vie a dut il svilup dal prodot. La publicitât e je rivade in television intal 1957, sierade intune scjate cu la intenzion che no vedi di fâ dams ma al stes timp e fo il sô sucès: une ocasion di sperimentâ il lengaç, personaçs e purpûr un fenomen di costum, come tal câs talian pe trasmission "Carosello".
Pe publicitât in lenghe furlane bisugne lâ a la storie di Radio Onde Furlane, intai agns '80 dal secul pene stât, che à fat de publicitât in furlan une des sôs bandieris. Di poc a si viôt inte stampe periodiche (Il Diari, La Vite Catoliche) cualchi avîs publicitari in lenghe e alc al tache ancje sui cartelons stradai (in particolâr une marcje di bire), dut câs pocje robe rispiet a la utenze potenziâl di furlans.
[cambie] Imprescj de publicitât
Lis aziendis a fasin publicitât midiant grancj imprescj di comunicazion: (radio, television, gjornâi, internet, e v. i.). La publicitât e cîr un sô public midiant i media de la comunicazion in cambi di bêçs (comprant dai spaziis o dai timps in une cierte maniere condizione i media) fasint dai contrats che permetin spes ai media di vivi. La propagande par pandi ideis politichis o religjosis e je une particolâr ativitât publicitarie. A son plui manieris di cjalâ a la publicitât, lis plui comunis a son: daûr dal ogjet preseât, daûr dal gjenar di imprest doprât, daûr dal obietîf marcât, daûr dal interès public o di publiche utilitât (campagnis cun obietîfs sociâls). In internet o cun lis tecnologjiis digjitâls o vin la publicitât no cirude o spam, cuant che e rive une grande cuantitât di letaris vie pueste eletroniche che nissun al à domandât. Gnovis manieris a son cui telefonins la messagjierie instantanee, che fâs rivâ al stes timp a tancj di lôr il stes messagjin. Internet e i telefonins a rivin a jentrâ pardabon di plui intal privât e a an cjatât un spazi publicitari no tradizionâl par svilupâ un prodot.


text:
Sculture
La sculture e je la art dal sculpî fasint vignì fûr des formis e des figuris a trê dimensions.
La sculture si pues fâ doprant dai materiâi dûrs come la piere, il marmul o il len ca si sgjavin o a si intâin, opûr dai materiâi plastics di modelâ tant che la arzile, il stuc, la plastiline e cumó ancje il polistirûl doprât par fâ lis grandis sculturis pe publicitât o pal cine. Cun le tecniche moderne, cumó al si puès tirâ une sculture in plui esemplârs doprant i materiâi come il silicon e il poliester e chest, ch'al sêti par fâ i stamps o par tirâ un esemplari. Un pôc come il pitôr cuant ch'al fâs lis incisions o lis serigrafiis.
[cambie] Materiâi tradizionâi
I materiâi tradizionâi a son:
- Il marmul
- Il zes
- La arzile
- La cjarte peste
- Il metâl
- L’Avoli
- Il len
[cambie] Altris materiâi
Par disi il vêr la art moderne a dopre i plui variis materiâi par fâ lis sôs oparis par esempli:
[cambie] Formis
Cualchidune des formis de sculture a son:
[cambie] Scultôrs
La categorie dai scultôrs a cjape dentri i mestris de Grecie Classiche, i grancj dal rinassiment come Michêlagnul e Lenart da Vinci, i modernis come Henry Moore e Felix de Weldon.
[cambie] Sculture furlane
Il mosaic al à une lungje tradizion ca ven de epoche romane (i grancj mosaics de basiliche di Aquilee) e che rive fin a la scuele di Spilimberc, la citât dai mosaics. Une lungje tradizion, ca ven almancul de etât di mieç, e à la sculture dal len specialmentri a fonde religjose. Te art moderne doi artiscj che van ricuardâts par vê une nomee a nivel mondiâl a son Mirko Basandella e Sommarti.